“HƐLLO! Ɛnɛ kɛ ɛ nwo de ɛ?”\nNɔhalɛ nu, bie a wɔbiza awie ahye zɛhae ɛlɛ. Bie bɔbɔ a eza ɛzomaanle ye anzɛɛ ɛyɛle ye atuu. Amaamuo nee edwɛkɛ agbɔkɛ mɔɔ bɛfa bɛdi gyima la bahola ayɛ ngakyile wɔ ɛleka dɔɔnwo, noko asɛɛ ahyebizalɛ ne amuala le ko. Nɔhalɛ nu, saa awie ɛmbiza ahye anzɛɛ bɛbiza ye ahye a ɔnlie zo a, bɛbu ye kɛ ɔnlɛ ɛlɔlɛ anzɛɛ ɔmbu debie.\nNoko, tɛ awie biala a kulo ahyebizalɛ a. Nyianezelɛ ti, bie mɔ ɛngulo ahyebizalɛ anzɛɛ bɛte nganeɛ kɛ nvasoɛ ɛnle bɛ nwo zo. Ɔyɛ bie mɔ ɛse kɛ bɛbabiza menli mɔɔ ka aneɛ gyɛne, asolo bɛ amaamuo anzɛɛ bɛ ɛzukoa gyinlabelɛ la ahye. Noko, ahyebizalɛ sikalɛ bɔbɔ kola boa kpalɛ.\nBiza ɛ nwo kɛ: ‘Duzu a ahyebizalɛ kola yɛ a? Duzu a Nyamenle Edwɛkɛ ne maa menwu ye wɔ ahyebizalɛ nwo a?’\nBƐBIZA “MENLI KƆSƆƆTI” AHYE\nMɔɔ ɛzoanvolɛ Pita liele Kɔnileɛse, Maanle Maanle ne anu sonla mɔɔ limoa rale Kilisiene asafo ne anu la, ɔhanle kɛ: “Nyamenle ɛnnea sonla nyunlu.” (Gyi. 10:34) Nzinlii, Pita hɛlɛle kɛ Nyamenle kulo kɛ “menli kɔsɔɔti nu bɛ nwo.” (2 Pita 3:9) Wɔannea a, ɛbaha kɛ tɛkese zɔhane fale awie mɔɔ ɛlɛsukoa nɔhalɛ ne la anwo. Noko, eza Pita dule Kilisienema folɛ kɛ: “Bɛli menli kɔsɔɔti eni, bɛhulo mediema muala.” (1 Pita 2:17) Asoo ɔnrɛyɛ kpalɛ kɛ yɛbabiza awie mɔ ahye ɔnva nwo bɛ abusua, amaamuo anzɛɛ ɛleka mɔɔ bɛvi la ɔ? Ɛhye bahile kɛ yɛdi bɛ eni yɛɛ yɛkulo bɛ.\nƐzoanvolɛ Pɔɔlo dule asafo ne anu amra folɛ kɛ: “Bɛlie bɛ nwo ngoko kɛ mɔɔ Kelaese noko liele bɛ la.” (Wlo. 15:7) Pɔɔlo hanle mediema mɔɔ ‘boale’ ye la anwo edwɛkɛ dɔɔnwo. Ɔwɔ kɛ yɛdayɛ noko yɛboa yɛ mediema mrenyia nee mraalɛ kpalɛ wɔ mekɛ mɔɔ Seetan ɛlɛmia Nyamenle menli mɔɔ ɔlɛteta bɛ anu la.—Kɔl. 4:11, ɔbdw.; Yek. 12:12, 17.\nNgɛlɛlera ne maa yɛnwu kɛ ahyebizalɛ boa kpalɛ tɛla awie mɔ mɔɔ ɔmaa bɛ ahonle adɔ bɛ azule nu la.\nANWODOZO, ANWOSESEBƐMAANLƐ, ƐLƆLƐ\nMekɛ dwule mɔɔ ɔwɔ kɛ bɛfa Nyamenle Ara ne ngoane bɛwula Mɛle awodeɛ nu la, Gyihova zoanle anwumabɔvolɛ maanle ɔ nee ye dendɛle. Anwumabɔvolɛ ne bɔle ɔ bo kɛ, “Anzodwolɛ ɛha wɔ, wɔmɔ mɔɔ bɛlo wɔ a, Gyihova nee wɔ de.” Edwɛkɛ ne “gyegyele [Mɛle] kpalɛ,” na ɛnee ɔnde ɔ bo kɛ anwumabɔvolɛ ɛlɛtendɛ ahile ye la. Mɔɔ anwumabɔvolɛ ne nwunle ɛhye la, ɔhanle kɛ: “Mmasulo Mɛle, ɔluakɛ wɔnyia Nyamenle anyunlu ɛlolɛ.” Ɔhilele nu kɛ, ɛnee ɔle Nyamenle bodane kɛ ɔbawo Mɛzaya ne. Kɛ anrɛɛ Mɛle bamaa edwɛkɛ ne ahɔ zo agyegye ye la, ɔdiele na ɔbuale kɛ: “Nea! Gyihova sonvolɛ bɛlɛra a le me! Mɔɔ wɔha la ɛyɛ zɔ ɛmaa me.”—Luku 1:26-38.\nAnwumabɔvolɛ ne nyianle adenle yɛle Gyihova kpɔmavolɛ; noko, yeanyia adwenle kɛ ɔnfɛta kɛ ɔbiza dasanli mɔɔ ɔnli munli la ahye. Ɔlimoa ɔbizale ahye. Duzu a yɛsukoa yɛfi zɔhane neazo ne anu a? Ɔwɔ kɛ yɛnyia ɛhulolɛ kɛ yɛbabiza awie mɔ ahye na yɛamaa bɛ anwosesebɛ. Edwɛkɛ ekyi bie bɔbɔ mɔɔ yɛbaha la bamaa awie mɔ anyia anwodozo kɛ amgba bɛboka Gyihova menli ne anwo.\nPɔɔlo ranwunle menli dɔɔnwo mɔɔ bɛwɔ asafo mɔɔ wɔ Ehyea Ekyi nee Abolokyi la. Ɔbizale menli titili bie mɔ dɔɔnwo ahye wɔ ye ngɛlata ne mɔ anu. Yɛnwu ɛhye wɔ Wulomuma tile 16. Pɔɔlo bizale mediema Kilisienema dɔɔnwo ahye. Ɔbɔle “yɛ diema raalɛ” Fobi duma, na ɔdule mediema folɛ kɛ ‘bɛlie ye wɔ Awulae anu kɛ mɔɔ ɔfɛta nwuanzanwuanzama la, na bɛva moalɛ biala mɔɔ ɔhyia nwolɛ la bɛmaa ye.’ Pɔɔlo bizale Pelesela nee Akoyela ahye na ɔhanle kɛ, “tɛ me ngome a meyɛ bɛ mo a, emomu asafo ne mɔ mɔɔ wɔ maanle maanle ne anu la amuala noko.” Ɔbizale menli mɔɔ ɛnɛ bɛnze bɛ kpalɛ la ahye—“me kulovolɛ Ɛpaenɛtɛse” yɛɛ “Telaefina nee Telaefosa, mraalɛ mɔɔ ɛlɛyɛ gyima ɛsesebɛ wɔ Awulae anu la.” Ɛhɛe, Pɔɔlo vile ye ɛhulolɛ nu bizale ɔ mediema ahye.—Wlo. 16:1-16.\nMɔɔ bɛnwunle kɛ bɛkakye bɛ kpalɛ la, nea kɛzi bɛ nye liele a. Nea kɛzi ɛlɔlɛ mɔɔ bɛlɛ bɛmaa Pɔɔlo nee bɛ nwo ngoko la anu mianle a! Mɔɔ bɛdele zɔhane ahyebizalɛ ne la, ɔmaanle Kilisienema gyɛne anwosesebɛ ɔmaanle bɛgyinlanle kpundii wɔ diedi ne anu. Nɔhalɛ nu, ahyebizalɛ mɔɔ bɛfa bɛkile awie anwo anyelielɛ na bɛkanvo ye la maa agɔnwolɛvalɛ nu mia na ɔmaa koyɛlɛ tɛnla Nyamenle azonvolɛ avinli.\nMɔɔ Pɔɔlo dwule meli agyinlaleɛ mɔɔ wɔ Putiyɔle na ɔlɛkɔ Wulomu la, Kilisienema mɔɔ wɔ ɛkɛ la rale nyiakɛ rayiale ye. Mɔɔ Pɔɔlo nwunle bɛ la, “ɔyɛle Nyamenle mo na ɔnyianle akɛnrasesebɛ.” (Gyi. 28:13-15) Ɔdwu mekɛ ne bie a, yɛbahola yɛazele anzɛɛ yɛayɛ awie bye bye yɛava yɛabiza ye ahye. Noko, yemɔ kola maa awie anwosesebɛ, bɔbɔ awie mɔɔ arɛle ɛbɔ anzɛɛ ɔlɛdi nyane la.\nEDWƐKƐ MƆƆ BƐ MUALA BƐZE\nƐnee ɔwɔ kɛ ɛdoavolɛ Gyemise fa folɛdulɛ mɔɔ anwo hyia la maa. Kilisienema bie mɔ zɛkyele agyalɛ wɔ sunsum nu, ɔluakɛ bɛvale ewiade ne agɔnwolɛ. (Gye. 4:4) Noko, yɛ kɛzi Gyemise bɔle ye kɛlata ne abo la nzonlɛ:\n“Gyemise, Nyamenle nee Awulae Gyisɛse Kelaese akɛlɛ, ɛlɛkɛlɛ ahɔmaa mbusua ekpunli 12 ne mɔɔ ɛde ɛkponde la: Mebiza bɛ!” (Gye. 1:1) Ɔda ali kɛ, ye ahyebizalɛ ne maanle ye kengavolɛma nwunle kɛ bɛ muala bɛlɛ gyinlabelɛ ko wɔ Nyamenle anyunlu, ɔti, yeanyɛ se kɛ bɛbadie ye folɛdulɛ ne. Ɛhɛe, ɛbulɛ nu mɔɔ bɛfi bɛbiza ahye la kola buke adenle maa bɛsuzu ninyɛne mɔɔ anwo hyia kpalɛ la anwo.\nAhyebizalɛ kpalɛ mɔɔ le sikalɛ bɔbɔ la ɔwɔ kɛ fi ahonle nu na ɔda nɔhalɛ ɛlɔlɛ ali. Ɛhye le zɔ saa bɔbɔ awie anwu ye a. (Mat. 22:39) Adiema raalɛ bie mɔɔ wɔ Ireland la dwule Belemgbunlililɛ Asalo ɛkɛ la ɛnee ɔka ekyi bɛbɔ debiezukoalɛ bo. Mɔɔ ɔlɛwolo la, adiema nrenyia ko hakyile ɔ nwo, ɔzelele, na ɔhanle kɛ “Hɛllo. Ɔyɛ anyelielɛ kpalɛ kɛ menwu wɔ a.” Adiema raalɛ ne hɔdɛnlanle aze.\nDapɛne ekyi pɛle nu la, ɔbikyele adiema ne na ɔzele ye kɛ, kenlensa ye melɛyia ngyegyelɛ bie wɔ sua nu. Ɔhanle kɛ, “Zɔhane nɔsolɛ ne ɛnee meva ɛya kpalɛ, ɔti ɔhale ekyi na meamba debiezukoalɛ. Mengakye edwɛkɛ dɔɔnwo mɔɔ bɛhanle ye wɔ debiezukoalɛ ne abo la, wɔ ahyebizalɛ ne ala. Ɔmaanle me nye liele kpalɛ. Meda wɔ ase.”\nƐnee adiema nrenyia ne ɛnze kɛzi ye ahyebizalɛ sikalɛ ne boale la. Ɔhanle kɛ: “Mɔɔ adiema raalɛ ne hanle kɛzi me ahyebizalɛ ne boale ye la, ɔyɛle me fɛ kɛ menyɛle zɔ la. Eza ɔmaanle me nye liele.”\nSɔlɔmɔn hɛlɛle kɛ: “Fuandi wɔ kpanwo ne to azule ne anye, na kenle bie ɛ sa baha ye.” (Nol. 11:1) Saa yɛnwu nvasoɛ mɔɔ wɔ yɛ ahyebizalɛ zo a, titili yɛ mediema Kilisienema a, ɔmaa yɛ nee awie mɔ anye die. Ɔti, bɛmmamaa yɛbu yɛ nye yɛgua tumi mɔɔ wɔ ahyebizalɛ nu la azo ɛlɛ.


2 Kɔlentema 3:1-18\n3 Yɛlɛbɔ ɔ bo yɛahanvo yɛ nwo bieko ɔ? Anzɛɛ ɔhyia kɛ yɛfa nganvolɛ ngɛlata yɛbɛlɛ bɛ anzɛɛ yɛdie bie yɛfi bɛ ɛkɛ ne, kɛ mɔɔ bie mɔ yɛ la ɔ? 2 Bɛdabɛ a bɛle yɛ kɛlata mɔɔ bɛhɛlɛ ye wɔ yɛ ahonle zo mɔɔ menli kɔsɔɔti ɛnwu ye na bɛkenga a. 3 Ɔluakɛ ɔda ali kɛ bɛle Kelaese kɛlata mɔɔ yɛhɛlɛ kɛ azonvolɛ a, tɛ ɛnke a yɛvale yɛhɛlɛle a, emomu tease Nyamenle ne sunsum a yɛvale yɛhɛlɛle a, yɛangɛlɛ ye wɔ awolɛ ndɛbandɛba zo emomu ahonle mɔɔ le kɛ awolɛ ndɛbandɛba mɔɔ bɛva nwonane bɛyɛ la azo. 4 Yɛlɛ anwodozo ɛhye wɔ Nyamenle anu ɔlua Kelaese anwo zo. 5 Yɛnga kɛ yɛdayɛ mumua ne a yɛfɛta kɛ yɛyɛ gyima ɛhye a, emomu Nyamenle a ɛmaa yɛfɛta a, 6 yemɔ a yemaa yɛfɛta bɔkɔɔ kɛ ngyekyeleɛ fofolɛ bie anwo sonvolɛma a, ɔnvi mɛla ne mɔɔ bɛhɛlɛ la, emomu ɔvi sunsum ne; ɔluakɛ mɛla ne mɔɔ bɛhɛlɛ la fa ewule fɔlɛbualɛ ba, na sunsum ne maa ngoane. 7 Na saa mɛla ne mɔɔ fa ewule ba mɔɔ bɛhɛlɛle ye wɔ awolɛ zo la vale anyunlunyia zɛhae rale na Yizilayɛma angola annea Mosisi anyunlu ɔlua anyunlunyia ne mɔɔ wɔ ɔ nyunlu, anyunlunyia mɔɔ ɛnee bapɛ nu la ati a, 8 ɛnee kɛ ɔkɛyɛ mɔɔ sunsum ne mɔɔ bɛfa bɛmaa la ɛnrɛnyia anyunlunyia kpole ɛnrɛdɛla ɛhye ɛ? 9 Na saa mɛla ne mɔɔ fa fɔlɛbualɛ ba la lɛ anyunlunyia a, ɛnee mɔɔ fa tenleneyɛlɛ ba la lɛ anyunlunyia kpole mɔɔ bo zolɛ a! 10 Nɔhalɛ nu, mɔɔ bɛwulale ye anyunlunyia bɔbɔ la, bɛye ye anyunlunyia ne, ɔlua anyunlunyia ne mɔɔ bo zo la ati. 11 Na saa mɔɔ ɛnee ɛlɛpɛ nu la rale anyunlunyia nu a, ɛnee nea kɛzi mɔɔ badɛnla ɛkɛ ne dahuu la anyunlunyia ne bayɛ kpole a! 12 Kɛmɔ yɛlɛ anyelazo ɛhye la ati, yɛtendɛ akɛnrasesebɛ zo, 13 na yɛnyɛ kɛ Mosisi wɔ mekɛ mɔɔ ɔvale debie ɔhedale ɔ nyunlu amaa Yizilayɛma annwu mɔɔ bɛbaye bɛavi ɛkɛ ne la awieleɛ la. 14 Emomu bɛ adwenle angola ande ɔ bo. Badwu ɛnɛ, bɛ adwenle ne azo ɛheda kɛ asɛɛ bɛva debie bɛheda zo la, na bɛngola bɛnde ngyekyeleɛ dɛba ne abo, Kelaese angome a bahola aye deɛ ɛhye avi ɛkɛ a. 15 Nɔhalɛ nu, badwu ɛnɛ, mekɛ biala mɔɔ bɛkɛgenga Mosisi edwɛkɛ ne la, ɛnee ɔle kɛ debie tɛkeda bɛ ahonle ne mɔ azo la. 16 Noko saa awie kakyi ba Gyihova* ɛkɛ a, ɛnee bɛye mɔɔ heda ɔ nyunlu la. 17 Na Gyihova* a le Sunsum ne a, na ɛleka mɔɔ Gyihova* sunsum ne wɔ la, fanwodi wɔ ɛkɛ. 18 Na mekɛ mɔɔ yɛ muala yɛfa yɛ nyunlu mɔɔ yɛtɛkedale la yɛda Gyihova* anyunlunyia ali kɛ neanleɛ la, bɛkakyi yɛ bɛkɔ ye ɛsaso ko ne ala anu ɔvi anyunlunyia nu ɔkɔ anyunlunyia nu, kɛ mɔɔ Gyihova* mɔɔ le Sunsum ne* yɛ ye pɛpɛɛpɛ la.


KENGA YE WƆ Afrikaans Albanian America Mumule Aneɛ Amharic Arabic Armenian (West) Bicol Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Colombia Mumule Aneɛ Croatian Czech Danish Dutch English Estonian Finnish French Ga Garifuna Georgian German Greenlandic Haitian Creole Hiligaynon Hungarian Igbo Iloko Indonesian Italian Japanese Kikongo Kimbundu Kirghiz Korea Mumule Aneɛ Korean Latvian Lithuanian Luo Malagasy Malay Maya Mixe (North Central) Mizo Moore Myanmar Ndebele Norwegian Nzema Ossetian Pangasinan Papiamento (Aruba) Papiamento (Curaçao) Persian Polish Portuguese (Brazil) Quechua (Ancash) Quechua (Ayacucho) Quechua (Bolivia) Quechua (Cuzco) Rarotongan Romanian Russia Mumule Aneɛ Russian Samoan Sepedi Sesotho (Lesotho) Setswana Seychelles Creole Shona Silozi Sinhala Slovak Slovenian Spanish Sranantongo Swahili Swedish Tagalog Tatar Tetun Dili Thai Tsonga Turkish Ukrainian Urdu Vietnamese\n“Yɛda Gyihova anyunlunyia ali kɛ neanleɛ la.”—2 KƆL. 3:18, NW.\nƆnva nwo kɛ yɛtɔ sinli la, kɛzi yɛkola yɛwula Gyihova anyunlunyia ɛ?\nKɛzi yɛ asɔneyɛlɛ nee debiezukoalɛ ɛhɔlɛ maa yɛda Nyamenle anyunlunyia ne ali ɛ?\nDuzu a kola boa yɛ maa yɛkɔ zo yɛye Gyihova ayɛlɛ ɛ?\n1, 2. Duzu ati a yɛbahola yɛazukoa Gyihova subane ne mɔ ɛ?\nYƐ KƆSƆƆTI yɛzɔho yɛ awovolɛ wɔ adenle bie azo. Ɛhye ati, ɔnyɛ nwanwane kɛ ɛbade kɛ awie ɛlɛka ahile kakula nrenya bie kɛ, ‘Wɔva ɛ ze agyakɛ.’ Bie a bɛbaha bɛahile kakula raalɛ bie kɛ, ‘Wɔmaa mehakye ɛ nli.’ Ngakula ta sukoa ninyɛne mɔɔ bɛ awovolɛ yɛ la. Na yɛdayɛ noko ɛ? Yɛbahola yɛazukoa yɛ anwuma Selɛ Gyihova ɔ? Ɔnva nwo kɛ yɛnnwu Nyamenle la, yɛkola yɛdua ye Edwɛkɛ ne mɔɔ yɛsukoa, ninyɛne mɔɔ yebɔ, yɛɛ Ngɛlɛlera ne mɔɔ yɛdwenledwenle nwolɛ, titile, mɔɔ Ɔ Ra Gyisɛse Kelaese hanle na ɔyɛle la azo yɛnwu ye. (Dwɔn 1:18; Wulo. 1:20) Yɛbahola yɛala Gyihova anyunlunyia ne ali.\n2 Kolaa na bɛabɔ Adam nee Yive la, Ɛnee Nyamenle lɛ anwodozo kɛ alesama bayɛ mɔɔ ɔkulo kɛ bɛyɛ la, bɛala ye subane ne mɔ ali na bɛawula ye anyunlunyia. (Bɛgenga Mɔlebɛbo 1:26, 27.) Kɛ Nyamenle azonvolɛ la, ɔwɔ kɛ yɛda ye subane ne mɔ ali. Saa yɛyɛ zɔ a, yɛbanyia adenle yɛala Nyamenle anyunlunyia ne ali ɔnva nwo yɛ amaamuo, yɛ nwomazukoalɛ, anzɛɛ abusua mɔɔ yɛvi nu. Duzu ati ɔ? Ɔluakɛ “Nyamenle bu menli kɔsɔɔti kɛ bɛsɛ. Awie biala mɔɔ sulo ye na ɔdi boɛ la ɔdie ye ɔto nu, yɛɛ ɔnnea ɛleka mɔɔ ɔvi nee maanle holɛ ko mɔɔ ɔvi nu la.”—Gyi. 10:34, 35.\n3. Nganeɛ boni a Keleseɛnema mɔɔ ɛlɛsonle Gyihova la bahola ade a?\n3 Keleseɛnema mɔɔ bɛkpokpa bɛ da Gyihova anyunlunyia ne ali. Ɛzoanvolɛ Pɔɔlo mɔɔ boka bɛ la hɛlɛle kɛ: “Na mekɛ mɔɔ yɛ kɔsɔɔti yɛfa yɛ nyunlu mɔɔ yɛtɛkedale la yɛda Gyihova anyunlunyia ali kɛ neanleɛ la, bɛkakyi yɛ bɛkɔ subane ko ne ala anu ɔfi anyunlunyia nu ɔkɔ anyunlunyia nu.” (2 Kɔl. 3:18, NW) Mɔɔ Mosisi vale awolɛ ndɛbandɛba nwiɔ ne mɔɔ Mɛla Bulu ne wɔ zolɛ la vi Saenae Boka ne azo dwule aze la, ɛnee ɔ nyunlu ɛlɛta, ɔboalekɛ ɛnee ɔ nee Nyamenle ɛdendɛ. (Ade. 34:29, 30) Ɔwɔ nuhua kɛ yɛtɛnyianle Mosisi anwubielɛ ne bie yɛɛ yɛ nyunlu ɛnda ɛdeɛ, noko saa yɛlɛka Gyihova, ye subane ne mɔ, nee ye bodane mɔɔ ɔlɛ ɔmaa alesama la anwo edwɛkɛ yɛahile awie mɔ a, yɛmaa bɛnwu ye wɔ yɛ nyunlu kɛ yɛ nye die. Kɛmɔ ɛnee tete neanleɛ bie mɔ ta la, zɔhane ala a menli mɔɔ bɛkpokpa bɛ la nee bɛ gɔnwo mɔ mɔɔ bɛbadɛnla azɛlɛ ye azo la dua bɛ ɛbɛlabɔlɛ nee bɛ ɛzonlenlɛ gyima ne azo da Gyihova anyunlunyia ne ali a. (2 Kɔl. 4:1) Asoo ɛlɛdua wɔ ɛbɛlabɔlɛ nee Belemgbunlililɛ edwɛkɛhanlɛ ne azo wɔala Gyihova anyunlunyia ne ali ɔ?\nYƐKULO KƐ YƐDA GYIHOVA ANYUNLUNYIA NE ALI\n4, 5. (a) Kɛmɔ Pɔɔlo yɛle la, duzu a yɛlɛdi nwolɛ apelepele a? (b) Kɛzi ɛtane ɛgyegye yɛ ɛ?\n4 Kɛ Gyihova azonvolɛ la, yɛkulo kɛ yɛdi yɛ Bɔvolɛ ne eni na yɛwula ye anyunlunyia wɔ debie biala mɔɔ yɛyɛ la anu. Noko akee, mekɛ dɔɔnwo ne ala, yɛngola yɛnyɛ mɔɔ yɛkulo kɛ yɛyɛ la. Ɛnee Pɔɔlo lɛ zɔhane ngyegyelɛ ne bie. (Bɛgenga Wulomuma 7:21-25.) Pɔɔlo hilehilele deɛmɔti ɔle zɔ la anu kɛ: “Menli kɔsɔɔti ɛyɛ ɛtane na bɛnfɛta Nyamenle anyunlunyia ne.” (Wulo. 3:23) Nɔhalɛ nu, ɔlua ɛtane mɔɔ yɛnyianle yɛvile Adam ɛkɛ la ati, “ɛtane nyia [yɛ] nwo zo tumi.”—Wulo. 5:12; 6:12.\n5 Ɛtane a le duzu? Yemɔ a le debie biala mɔɔ nee Gyihova subane, ye ndenle, ye ngyinlazo nee ye ɛhulolɛdeɛ ɛnnyia la. Ɛtane sɛkye agɔnwolɛvalɛ mɔɔ awie nee Nyamenle lɛ la. Kɛmɔ awie mɔɔ to ɛda la kola fo la, zɔhane ala a ɛtane noko ɛmmaa yɛndwu yɛ bodane nwo a. Yɛbahola yɛayɛ anye fuu ɛtane anzɛɛ ɛtane mɔɔ yɛ nye ɛnla nwo la. (Ɛdi. 15:27-31) Ɛtane ɛzɔ ndinli wɔ alesama anu na yemaa yɛ nee yɛ Bɔvolɛ ne avinli ɛde. (Edw. 51:5; Aye. 59:2; Kɔl. 1:21) Ɛhye ati, mɔɔ alesama kɔsɔɔti yɛ la nee Gyihova ɛhulolɛdeɛ ɛnyia fee yemɔti bɛngola bɛnla Nyamenle anyunlunyia ne ali. Kpolerazulɛ biala ɛnle nwolɛ kɛ, ɛtane a ɛzɛkye alesama bɔkɔɔ a.\n6. Ɔnva nwo kɛ yɛle ɛtanevolɛma la, kɛzi yɛbahola yɛawula Nyamenle anyunlunyia ɛ?\n6 Ɔnva nwo kɛ yɛwɔ ɛtane nu la, Gyihova ɛla ɔ nwo ali kɛ “Nyamenle mɔɔ le yɛ nzuzuguazo.” (Wulo. 15:13) Yeyɛ nziezielɛ mɔɔ ɔbalua zo yeaye ɛtane yeavi ɛkɛ a—Gyisɛse Kelaese ɛkpɔnelɛ afɔle ne. Ɔlua diedi mɔɔ yɛlɛ wɔ afɔlebɔlɛ zɔhane anu la ati, yɛnle “ɛtane ngɛkɛlɛ bieko,” emomu, yɛkola yɛda Gyihova anyunlunyia ne ali. (Wulo. 5:19; 6:6; Dwɔn 3:16) Saa yɛsɔ yɛ nee Nyamenle agɔnwolɛvalɛ ne anu boɛ a, Gyihova bayila yɛ ɛnɛ nee kenlebie, ɔbamaa yɛali munli na yɛanyia dahuu ngoane. Ɔnva nwo kɛ yɛle ɛtanevolɛma la, nea nyilalɛ mɔɔ yɛnyia kɛ Nyamenle bu yɛ kɛ yɛbahola yɛala ye anyunlunyia ne ali a!\nƆWƆ KƐ YƐDA NYAMENLE ANYUNLUNYIA NE ALI\n7. Saa yɛbahola yɛala Nyamenle anyunlunyia ne ali a, duzu a ɔwɔ kɛ yɛdie yɛto nu a?\n7 Saa yɛbahola yɛala Nyamenle anyunlunyia ne ali a, ɔwɔ kɛ yɛdie yɛto nu kɛ yɛtɔ sinli. (2 Edk. 6:36) Ɔwɔ kɛ yɛdie yɛ sinlidɔlɛ yɛto nu na yɛdi nwolɛ gyima amaa yɛanyia anyuhɔlɛ yɛala Nyamenle anyunlunyia ne ali kpalɛ. Kɛ neazo la, saa yɛnlea nla nwo nvoninli a, ɔwɔ kɛ yɛnwu ye kɛ yɛhyia sunsum nu moalɛ—ɔnle kɛ yɛse nyiane na yɛmaa bɛboa yɛ. (Gye. 5:14, 15) Ɛhye a le debie mɔɔ ɔwɔ kɛ yɛdumua yɛyɛ amaa yɛawula Nyamenle anyunlunyia a. Kɛ Gyihova azonvolɛ la, ɔwɔ kɛ yɛneɛnlea yɛ nwo nu dahuu saa yɛlɛyɛ mɔɔ nee ye tenlene ngyinlazo ne mɔ yia la a. (Mrɛ. 28:18; 1 Kɔl. 10:12) Ɔnva nwo kɛzi yɛ sinlidɔlɛ ne mɔ de la, ɔwɔ kɛ yɛbɔ mɔdenle yɛkomo zo amaa yɛahola yɛala Nyamenle anyunlunyia ne ali.\n8. Ɔnva nwo kɛ yɛtɔ sinli la, duzu a ɔwɔ kɛ yɛyɛ a?\n8 Gyisɛse angomekye a le awie mɔɔ yɛle Nyamenle ɛhulolɛdeɛ hɔle ewule nu mɔɔ yeanyɛ ɛtane ɛlɛ na ɔlale Ye anyunlunyia ne ali a. Yɛnle kɛ Gyisɛse la, yɛtɔ sinli. Noko akee, ɔwɔ kɛ yɛbɔ mɔdenle yɛsukoa ye neazo ne, yɛɛ yɛbahola. (1 Pita 2:21) Gyihova nwu yɛ mɔdenlebɔlɛ nee anyuhɔlɛ mɔɔ yɛnyia la, na ɔyila zolɛ amaa yɛawula ye anyunlunyia.\n9. Kɛzi Baebolo ne boa Keleseɛnema mɔɔ bɛkpondɛ kɛ bɛyɛ mɔɔ Nyamenle kulo la ɛ?\n9 Gyihova Edwɛkɛ ne bahola amaa yɛanwu mɔɔ ɔwɔ kɛ yɛyɛ na yɛanyia anyuhɔlɛ la. Ɔwɔ kɛ yɛsukoa Ngɛlɛlera ne kpalɛ na yɛdwenledwenle Baebolo ne mɔɔ yɛkenga la anwo. (Edw. 1:1-3) Ngɛlɛlera ne mɔɔ yɛbagenga ye alehyenlɛ biala la baboa yɛ yeamaa yɛanyia anyuhɔlɛ. (Bɛgenga Gyemise 1:22-25.) Baebolo nu nrɛlɛbɛ maa yɛnyia diedi na yɛsika yɛ bo kɛ yɛnrɛyɛ ɛtane kpole amaa yɛazɔ Gyihova anye.—Edw. 119:11, 47, 48.\n10. Kɛzi asɔneyɛlɛ kola boa yɛ maa yɛsonle Gyihova kpalɛ ɛ?\n10 Saa yɛbala Nyamenle anyunlunyia ne ali a, eza ɔwɔ kɛ yɛyɛ “nzɛlɛlɛ dahuu.” (Wulo. 12:12) Ɔwɔ kɛ yɛyɛ asɔne kɛ Gyihova ɛboa yɛ ɔmaa yɛzonle ye wɔ adenle mɔɔ ɔdie ɔto nu la azo yɛɛ yɛbahola. Yemɔti, yɛbahola yɛazɛlɛ Nyamenle kɛ ɔmaa yɛnyia sunsum nwuanzanwuanza, diedi kpole, anwosesebɛ mɔɔ yɛfa yɛagyinla sɔnea nloa na yɛahilehile ‘Nyamenle nɔhalɛ edwɛkɛ ne kpalɛ la.’ (2 Tem. 2:15; Mat. 6:13; Luku 11:13; 17:5) Kɛmɔ kakula fa ɔ nwo to ɔ ze anwo zo la, zɔhane ala a ɔwɔ kɛ yɛfa yɛ nwo yɛto yɛ anwuma Selɛ Gyihova anwo zo a. Saa yɛsɛlɛ ye kɛ ɔboa yɛ ɔmaa yɛzonle ye kpalɛ a, yɛbahola yɛanyia anwodozo kɛ ɔbayɛ. Bɛmmamaa yɛte nganeɛ ɛlɛ kɛ yɛlɛgyegye ye! Emomu, bɛmaa yɛlua yɛ asɔneyɛlɛ zo yɛye ye ayɛlɛ, yɛyɛ ye mo, na yɛkpondɛ ye adehilelɛ, titile, wɔ mekɛ mɔɔ yɛlɛyia sɔnea la, na yɛzɛlɛ kɛ ɔboa yɛ ɔmaa yɛzonle ye wɔ adenle mɔɔ bawula ye duma nwuanzanwuanza ne anyunlunyia la azo.—Edw. 86:12; Gye. 1:5-7.\n11. Kɛzi debiezukoalɛ ɛhɔlɛ boa yɛ maa yɛda Nyamenle anyunlunyia ne ali a?\n11 Nyamenle ɛye “sonvolɛ nɔhavo mɔɔ ze nrɛlɛbɛ la” kɛ ɔnlea ye mboane ne. (Mat. 24:45-47; Edw. 100:3) Akɛlɛ eku ne dwenle kɛzi bɛ gɔnwo mɔ diedima ɛlɛda Gyihova anyunlunyia ne ali la anwo kpalɛ. Kɛ Keleseɛnema la, bɛdua yɛ nyianu ne mɔ azo bɛsiezie yɛ kɛmɔ awie mɔɔ kpomgba ninyɛne kola kpomgba tɛladeɛ maa ɔfɛta yɛ la. (Hib. 10:24, 25) Yemɔti, bɛmaa yɛdwu ɛkɛ ne ndɛ, ɔluakɛ saa dahuu yɛka amozii a, yɛnrɛnyia sunsum nu ‘nziezielɛ’ mɔɔ baboa yɛ kɛ Gyihova azonvolɛ la bie mɔ azo nvasoɛ.\nBƐMAA YƐZUKOA NYAMENLE\n12. Kɛzi yɛkola yɛsukoa Nyamenle ɛ?\n12 Saa yɛbala Gyihova anyunlunyia ne ali a, ɔwɔ kɛ yɛsukoa Nyamenle. (Ɛfɛ. 5:1) Adenle ko mɔɔ yɛdua zo yɛsukoa Gyihova la a le kɛ yɛbalie adwenle mɔɔ ɔlɛ wɔ ninyɛne nwo la yɛado nu. Saa yɛbɔ yɛ ɛbɛla wɔ adenle fofolɛ bie azo a ɔnrɛwula Nyamenle anyunlunyia yɛɛ ɔnrɛboa yɛ. Kɛmɔ Seetan Abɔnsam a di ɛtane ewiade ɛhye azo tumi la ati, ɔwɔ kɛ yɛbɔ mɔdenle yɛkyi mɔɔ Gyihova kyi la na yɛkulo mɔɔ ɔkulo la. (Edw. 97:10; 1 Dwɔn 5:19) Ɔwɔ kɛ yɛnyia anwodozo mɔɔ vi ahonle nu la kɛ adenle kpalɛ kokye mɔɔ yɛdua zo yɛsonle Nyamenle la a le kɛ yɛbayɛ debie biala yɛawula ye anyunlunyia.—Bɛgenga 1 Kɔlentema 10:31.\n13. Kɛmɔti a ɔwɔ kɛ yɛkyi ɛtane ɛ, na duzu a ɛhye bamaa yɛayɛ a?\n13 Gyihova kyi ɛtane, na zɔhane ala a ɔwɔ kɛ yɛdayɛ noko yɛyɛ a. Ɔwɔ kɛ yɛnriandi yɛfi ɛtane nwo bɔkɔɔ, ɔnle kɛ yɛbikye nwo bɔbɔ na yeayɛ ngyegyelɛ. Kɛ neazo la, ɔnle kɛ yɛfa yɛ nwo yɛbɔ menli mɔɔ ɛkpɔkye la, ɔluakɛ bɛnrɛmaa yɛnrɛwula Nyamenle anyunlunyia. (Mɛla 13:6-9) Ɔwɔ kɛ yɛtwe yɛ nwo yɛfi menli mɔɔ ɛkpɔkye anzɛɛ awie biala mɔɔ fɛlɛ ɔ nwo kɛ adiema noko ɔnwula Nyamenle anyunlunyia la anwo. Saa ahenle wɔ yɛ abusua ne anu bɔbɔ a ɔwɔ kɛ yɛyɛ ye zɔ. (1 Kɔl. 5:11) Saa yɛbɔ mɔdenle kɛ yɛkilehile edwɛkɛ nu yɛamaa menli mɔɔ ɛkpɔkye anzɛɛ bɛka Gyihova ahyehyɛdeɛ ne anwo edwɛkɛ ɛtane la anwu kɛ bɛ adwenle ɛdeɛ ne ɛndenrɛ bɔbɔ a ɔnrɛboa yɛ. Nɔhalɛ nu, esiane kpole wɔ nu kɛ yɛkɛgenga bɛ mbuluku anzɛɛ bɛ edwɛkɛ mɔɔ wɔ Intanɛte zo la.—Bɛgenga Ayezaya 5:20; Mateyu 7:6.\n14. Saa yɛkulo kɛ yɛda Nyamenle anyunlunyia ne ali a, subane boni a ɔwɔ kɛ yɛnyia a, na duzu ati ɔ?\n14 Ɛlɔlɛ mɔɔ yɛda ye ali la le adenle titile ko mɔɔ yɛdua zo yɛsukoa yɛ anwuma Selɛ ne a. Yemɔti, ɔwɔ kɛ yɛnyia ɛlɔlɛ kɛ ɔdaye la. (1 Dwɔn 4:16-19) Ɛlɔlɛ mɔɔ wɔ yɛ avinli la maa menli nwu kɛ yɛle Gyisɛse ɛdoavolɛma nee Gyihova azonvolɛ. (Dwɔn 13:34, 35) Ɔyɛ a yɛ sinlidɔlɛ bie mɔ bagyegye yɛ ɛdeɛ, noko ɔwɔ kɛ yɛfa yɛsie ahane na yɛda ɛlɔlɛ ali mekɛ biala. Ɛlɔlɛ nee subane kpalɛ mɔɔ yɛbanyia la babɔ yɛ nwo bane avi atisesebɛ nee ɛtane ɛyɛlɛ nwo.—2 Pita 1:5-7.\n15. Kɛzi ɛlɔlɛ ka agɔnwolɛvalɛ mɔɔ wɔ yɛ nee awie mɔ avinli la ɛ?\n15 Ɛlɔlɛ bamaa yɛayɛ ninyɛne mɔɔ le kpalɛ la yɛamaa awie mɔ. (Wulo. 13:8-10) Kɛ neazo la, ɛlɔlɛ mɔɔ yɛlɛ yɛmaa yɛ bokavolɛ la ɛnrɛmaa yɛnrɛgua agyalɛ ɛkpa ne anwo evinli. Mgbanyima ne mɔ anwo ɛlɔlɛ nee ɛbulɛ mɔɔ yɛlɛ yɛmaa bɛ gyima ne la baboa yɛ yeamaa yɛabɛlɛ yɛ nwo aze na yɛalie bɛ adehilelɛ yɛado nu. Ngakula mɔɔ lɛ ɛlɔlɛ maa bɛ awovolɛ la tie bɛ na bɛbu bɛ yɛɛ bɛnga bɛ nwo edwɛkɛ ɛtane. Saa yɛkulo yɛ gɔnwo mɔ menli a, yɛnrɛbu bɛ kɛ bɛ nwo ɛngyia anzɛɛ yɛnrɛdendɛ ɛtane yɛnrɛhile bɛ. (Gye. 3:9) Mgbanyima mɔɔ lɛ Nyamenle mboane ne anwo ɛlɔlɛ la baze bɛ anwunvɔne.—Gyi. 20:28, 29.\n16. Kɛzi ɛlɔlɛ mɔɔ yɛda ye ali la baboa yɛ wɔ yɛ daselɛlilɛ gyima ne anu ɛ?\n16 Ɔwɔ kɛ yɛda ɛlɔlɛ ali wɔ yɛ daselɛlilɛ gyima ne noko anu. Ɔlua Gyihova anwo ɛlɔlɛ kpole mɔɔ yɛlɛ la ati, yɛnrɛmaa anyetele anzɛɛ subane ɛtane mɔɔ sua menle bie mɔ da ye ali la ɛnrɛdo yɛ sa nu. Emomu, yɛbahɔ zo yɛabɔ edwɛkpa ne nolo. Ɛlɔlɛ bamaa yɛaziezie yɛ nwo kpalɛ na yɛayɛ dɔɔnwo wɔ ɛzonlenlɛ gyima ne anu. Saa yɛlɛ Nyamenle nee yɛ gɔnwo mɔ anwo ɛlɔlɛ amgba a, yɛnrɛbu Belemgbunlililɛ edwɛkɛhanlɛ ne kɛ debie mɔɔ ɔwɔ kɛ yɛyɛ ala anzɛɛ ɔle gyima. Emomu, yɛbabu ye kɛ ɔle nwolɛ adenle kpole na yɛava anyelielɛ yɛayɛ.—Mat. 10:7.\nBƐHƆ ZO BƐWULA GYIHOVA ANYUNLUNYIA\n17. Kɛmɔti a saa yɛdie yɛto nu kɛ yɛnfɛta Nyamenle anyunlunyia ne a ɔboa yɛ ɛ?\n17 Ewiade amra ɛmbu anyebolo mɔɔ wɔ ɛtaneyɛlɛ nu la anwo mgbonda, noko yɛmɛ, yɛbu nwolɛ mgbonda. Ɛhye maa yɛnwu ye kɛ ɔhyia kɛ yɛko yɛtia yɛ sinlidɔlɛ. Saa yɛdie yɛ sinlidɔlɛ yɛto nu a, ɔbamaa yɛatete yɛ adwenle ne na yɛayɛ mɔɔ le kpalɛ la wɔ mekɛ mɔɔ ɛtaneyɛlɛ nwo atiakunluwɔzo kɛra yɛ adwenle nee yɛ ahonle nu la. (Wulo. 7:22, 23) Nɔhalɛ nu, bie a yɛbayɛ bɛtɛɛ, noko Nyamenle kola maa yɛ anwosesebɛ maa yɛyɛ mɔɔ le kpalɛ la wɔ tɛnlabelɛ biala anu.—2 Kɔl. 12:10.\n18, 19. (a) Duzu a boa yɛ maa yɛko yɛtia sunsum ɛtane ne mɔ a? (b) Duzu a ɔwɔ kɛ yɛsika yɛ bo kɛ yɛbayɛ a?\n18 Saa yɛbawula Gyihova anyunlunyia a, ɔwɔ kɛ yɛko yɛtia sunsum ɛtane ne mɔ noko. Sunsum nu konle tɛladeɛ ne mɔɔ Nyamenle ɛva ɛmaa yɛ la maa yɛkola yɛyɛ ɛhye bɔkɔɔ. (Ɛfɛ. 6:11-13) Seetan bɔ mɔdenle dahuu kɛ ɔbalie anyunlunyia mɔɔ ɔwɔ kɛ yɛfa yɛmaa Gyihova angomekye la. Eza Abɔnsam bɔ mɔdenle dahuu kɛ ɔbazɛkye yɛ nee Gyihova agɔnwolɛvalɛ ne. Saa menli mgbe dɔɔnwo mɔɔ bɛtɔ sinli, mrenya, mraalɛ, nee ngakula gyinla bɛ munlililɛ nu na bɛwula Nyamenle anyunlunyia a, nea kɛzi ɔbayɛ Seetan nyane a! Ɛhye ati, bɛmaa yɛhɔ zo yɛhanvo Gyihova, kɛmɔ abɔdeɛ mɔɔ bɛwɔ anwuma la yɛle la: “Yɛ Awulae nee yɛ Nyamenle! Ɛfɛta anyunlunyia, enililɛ, nee tumi. Ɔluakɛ ɛdawɔ a ɛbɔle ninyɛne kɔsɔɔti a. Wɔ ɛhulolɛ zo yɛɛ ɛbɔle bɛ a. Wɔ ɛhulolɛ zo yɛɛ bɛwɔ ɛkɛ a.”—Yek. 4:11.\n19 Bɛmaa yɛsika yɛ bo kɛ yɛbahɔ zo yɛawula Gyihova anyunlunyia ɔnva nwo mɔɔ bazi biala la. Ɔ nye die kɛ menli dɔɔnwo mɔɔ di nɔhalɛ la ɛlɛbɔ mɔdenle azukoa ye na bɛala ye anyunlunyia ne ali la. (Mrɛ. 27:11) Ɔrɛla ye kɛ yɛbamaa yɛ nzuzulɛ ayɛ kɛ Devidi mɔɔ dole edwɛne ɛhye la: “O Awulae me Nyamenle, mefa me ahonle muala meyɛ wɔ mo, yɛɛ mebaye wɔ duma ne ayɛlɛ dahuu.” (Edw. 86:12) Nea kɛzi yɛ nye la mekɛ mɔɔ yɛbala Gyihova anyunlunyia ne ali bɔkɔɔ na yɛaye ye ayɛlɛ dahuu la ade a! Alesama mɔɔ yɛ tieyɛ la bɛanyia asetɛnla ɛhye mɔɔ yɛ anyelielɛ la. Asoo ɛlɛda Gyihova anyunlunyia ne ali ɛnɛ, mɔɔ ɛlɛ anyelazo kɛ ɛbayɛ ye zɔ wɔ mekɛ mɔɔ ɛnlɛ awieleɛ ɔ?\n[Nvoninli ne mɔ wɔ mukelɛ 31]\nƐlɛda Gyihova anyunlunyia ne ali wɔ ndenle ɛhye mɔ azo ɔ?\nFa nwa awie Fa nwa awie Ɛlɛda Gyihova Anyunlunyia Ne Ali Ɔ?


Yizilayɛma Fi Babelɔn Ahɔ Gyɛlusalɛm | Baebolo Nu Edwɛkɛ\nMIDIAMA nee Pɛhyeama honle vale Babelɔn la ye ɛvolɛ kɛyɛ nwiɔ ɛ. Na nea mɔɔ ɛlɛkɔ zo kɛkala la! Ɛhɛe, Yizilayɛma ne ɛlɛfi Babelɔn. Kɛ bɛzile bɛnyianle bɛ ti ɛ? Nwane a manle bɛ adenle kɛ bɛhɔ a?\nSaelɛse, Pɛhyea belemgbunli ne, a manle bɛ adenle a. Mekɛ tendenle kolaa na bɛawo Saelɛse la, Gyihova manle ye ngapezonli Ayezaya hɛlɛle ɔ nwo edwɛkɛ dole ɛkɛ ne kɛ: ‘Ɛbayɛ mɔɔ mekpondɛ kɛ ɛyɛ la pɛpɛɛpɛ. Bɛbabukebuke nlenkɛ mgbole ne mɔ bɛagua nwolɛ amaa wɔaho wɔava sua kpole ne.’ Na Saelɛse lile bɛ nyunlu manle bɛhonle bɛvale Babelɔn. Midiama nee Pɛhyeama ne vale nlenkɛ mɔɔ bɛbukebuke bɛgua nwo la anu nɔɔzo a hɔle sua kpole ne azo a.\nNoko Gyihova ngapezonli Ayezaya eza hanle kɛ Saelɛse bazi ɔ gyakɛ aze yeamaa bakyekye Gyɛlusalɛm nee ye ɛzonlenlɛ sua ne bieko. Asoo Saelɛse yɛle ɛhye? Ɛhɛe, ɔyɛle zɔ. Mɔɔ Saelɛse zele Yizilayɛma ne la ɛne: ‘Bɛhɔ Gyɛlusalɛm na bɛhɔzi Gyihova, bɛ Nyamenle ne, ɛzonlenlɛ sua ne.’ Na ɛhye a Yizilayɛma agyakɛ wɔ zo ɛlɛkɔ ahɔyɛ a.\nNoko tɛ Yizilayɛma mɔɔ wɔ Babelɔn la amuala a bahola adu adenle tendenle ne azia ahɔ Gyɛlusalɛm a. Ɔle adenle tendenle kpalɛ mɔɔ bayɛ mayɛlɛ 500 (kilomita 800) na ɛnee bɛ nuhua dɔɔnwo ɛnyinyi somaa na bɛnlɛ anwosesebɛ mɔɔ bɛfa bɛtu adenle tendenle a. Na ɛnee bie mɔ noko lɛ adwenle gyɛne mɔɔ ɔti bɛnrɛhɔ a. Na Saelɛse hanle hilele bɛdabɛ mɔɔ bɛnrɛhɔ la kɛ: ‘Bɛmaa menli mɔɔ sia ahɔ Gyɛlusalɛm ahɔkyekye ɛzonlenlɛ sua ne la dwɛtɛ fufule nee ezukoa nvutuke yɛɛ ahyɛlɛ ninyɛne.’\nYemɔti, bɛmanle Yizilayɛma ɛhye mɔ mɔɔ ɛlɛkɔ Gyɛlusalɛm la ahyɛlɛ ninyɛne dɔɔnwo. Saelɛse eza yele ahyɛnze nee ahɔpo ne mɔ mɔɔ ɛnee wɔ Gyihova ɛzonlenlɛ sua ne anu mɔɔ Belemgbunli Nɛbukadenɛza yeyele hɔle wɔ mekɛ mɔɔ ɔzɛkyele Gyɛlusalɛm la amuala ɔmanle bɛ. Ɛnee menli ne lɛ ninyɛne dɔɔnwo mɔɔ bɛsoa bɛahɔ a.\nMɔɔ ɛnee bɛdu adenle toonwo kɛyɛ siane nna la, Yizilayɛma ne radwule Gyɛlusalɛm wɔ mekɛ nloa. Bɛzɛkyele sua kpole ne la ɛnee ye ɛvolɛ 70 pɛpɛɛpɛ ɛ, na azɛlɛ ne lale mgbane mɔɔ ɛnee awie biala ɛnde zo a. Ɔwɔ nuhua kɛ Yizilayɛma ne ɛzia ɛra bɛ maanle nu ɛdeɛ, noko, ɛnee bɛbayia mekɛ ɛsesebɛ, kɛmɔ yɛbazukoa wɔ mɔɔ doa ye la anu la.\nAyezaya 44:28; 45:1-4; Ɛzela 1:1-11.


Gyemise 4 | Yintanɛte Zo Baebolo | Ewiade Fofolɛ Ngilebɛbo\nBɛmmayɛ ewiade ne agɔnwo (1-12)\nBɛzi Abɔnsam adenle (7)\nBɛbikye Nyamenle (8)\nAnwomemaazo nwo kɔkɔbɔlɛ (13-17)\n“Saa ɔyɛ Gyihova ɛhulolɛ” a (15)\n4 Duzu a twehwe butule nee konle ba bɛ avinli a? Asoo tɛ bɛ nwonane nu atiakunluwɔzo ne mɔ mɔɔ dahuu nee bɛ ko wɔ bɛ nu* la ɔ? 2 Bɛkulo noko bɛnnyia ye. Bɛyɛ kodiawu na bɛ nye bolo, noko bɛ sa ɛnga ye. Bɛko na bɛdi butule. Bɛ sa ɛnga ye ɔluakɛ bɛmbiza. 3 Saa bɛbiza a bɛ sa ɛnga ye ɔluakɛ bɛnva adwenle kpalɛ bɛmbiza, bɛbiza kɛ bɛfa bɛali bɛ nwonane nu atiakunluwɔzo ne anzi. 4 Agyalɛzɛkyelɛma,* bɛnze kɛ ewiade agɔnwolɛvalɛ maa bɛyɛ Nyamenle kpɔvolɛ ɔ? Ɔti, awie biala mɔɔ kulo kɛ ɔyɛ ewiade ne agɔnwo la yɛ ɔ nwo Nyamenle kpɔvolɛ. 5 Anzɛɛ bɛdwenle kɛ ngɛlɛlera ne ka ye mgbane kɛ: “Sunsum ne mɔɔ wɔ yɛ nu la kɔ zo yɛ anyebolo ɔ”? 6 Noko ɛlolɛ ne mɔɔ ɔfa ɔmaa la le kpole. Yemɔti ɔse: “Nyamenle si anwomemaazoma adenle, na ɔdo bɛdabɛ mɔɔ bɛbɛlɛ bɛ nwo aze la.” 7 Ɔti bɛbɛlɛ bɛ nwo aze bɛmaa Nyamenle; bɛzi Abɔnsam adenle, na ɔvi bɛ nwo ɔbanriandi. 8 Bɛbikye Nyamenle, na ɔbabikye bɛ. Bɛwowo bɛ sa anwo, bɛmɛ ɛtanevolɛma, na bɛde bɛ ahonle nu, bɛmɛ mɔɔ bɛ adwenle le nwiɔ nwiɔ la. 9 Bɛli nyane nee alɔbɔlɛ na bɛzu. Bɛmaa bɛ ɛzelekɛ ɛhakyi ɛzunlɛ na bɛ fɛlɛkolilɛ ɛyɛ alɔbɔlɛlilɛ. 10 Bɛbɛlɛ bɛ nwo aze wɔ Gyihova* anyunlu, na ɔbamaa bɛ zo. 11 Mediema, bɛmmatendɛ bɛtia bɛ nwo. Awie biala mɔɔ tendɛ tia adiema anzɛɛ bua ɔ diema ndɛne la tendɛ tia mɛla na ɔbua mɛla ndɛne. Na saa ɛbua mɛla ndɛne a ɛnee ɛnli mɛla zo, emomu ɛle ndɛnebuavolɛ. 12 Awie ko ala a le Mɛlamaavolɛ nee Ndɛnebuavolɛ a, ɔdaye a ɔkola ɔdie ngoane na ɔkola ɔsɛkye ye a. Na wɔmɔ, ɛdawɔ a le nwane mɔɔ ɛbua ɛ gɔnwo ndɛne a? 13 Akee bɛdie, bɛmɛ mɔɔ bɛka kɛ: “Ɛnɛ anzɛɛ ɛhyema yɛbahɔ sua ɛhye azo yɛahɔli ɛvolɛ ko wɔ ɛkɛ, na yɛali gua yɛanyia nvasoɛ,” 14 wɔ mekɛ mɔɔ bɛnze mɔɔ bado bɛ ɛhyema la. Ɔluakɛ bɛle kɛ ɛbɔlɛ mɔɔ bɛnwu ye mekɛ ekyi bie na ɔ bo zo minli la. 15 Emomu, ɔwɔ kɛ bɛka kɛ: “Saa ɔyɛ Gyihova* ɛhulolɛ na yɛde ngoane nu a, yɛbayɛ ɛhye anzɛɛ zɛhae.” 16 Noko bɛfa bɛ adubɛnwo ne bɛmemaa bɛ nwo zo. Adubɛnwo zɛhae mɔ amuala le ɛtane. 17 Yemɔti, saa awie ze mɔɔ le kpalɛ la na yeanyɛ a, ɔle ɛtane ɔmaa ye.\n^ Giliki aneɛ nu, “bɛ nvɛyeba ne mɔ anu.”\n^ Anzɛɛ “Bɛmɛ mɔɔ bɛnli nɔhalɛ la.”


Adwenleadwenle—“Ndenle Dɔɔnwo Anu Bɛgyegye Yɛ” (2 Kɔlentema 4:8)\nAdwenleadwenle—“Ndenle Dɔɔnwo Anu Bɛgyegye Yɛ”\n“Me nee me hu gyale la ye ɛvolɛ 25 anzi yɛɛ yɛbɔle ewole a. Me mra ne mɔ vile asafo ne anu. Ɛnee me nwo ta to me. Menyɛle basaa. Me nwo bubule me na ɛnee mengola tɛnlabelɛ ne anloa gyinla. Mengyakyile debiezukoalɛ nee daselɛlilɛ ɛhɔlɛ.”—June.\nADWENLEADWENLE tɔ awie biala anwo, Nyamenle menli bɔbɔ boka nwo. Edwɛndolɛnli ne hɛlɛle kɛ, “Adwenleadwenle [ɛbo] me nwo zo.” (Edwɛndolɛ 94:19) Gyisɛse noko hanle kɛ wɔ awieleɛ mekɛ ne anu, ‘ɛbɛla ye anu ɛvɛlɛvɛlɛ’ bagyegye menli mɔɔ sonle Gyihova la. (Luku 21:34) Na ɛdawɔ noko ɛ? Asoo ezukoa nwo anwongyelelɛ, abusua nu ngyegyelɛ, anzɛɛ anwodolɛ bie ɛmaa wɔyɛ basaa ɔ? Kɛzi Gyihova bahola aboa wɔ yeamaa wɔagyinla ɔ nloa ɛ?\n“Tumi Bedevinli Ne”\nYɛdayɛ mumua ne yɛnrɛhola yɛnrɛli yɛ adwenleadwenle nwo gyima. Ɛzoanvolɛ Pɔɔlo hɛlɛle kɛ: “Ndenle dɔɔnwo anu bɛgyegye yɛ. Bɛmaa yɛ adwenle nu yɛ kpomgbondee . . . yɛɛ ɔdwu mekɛ ne bie bɔbɔ a bɛbobɔ yɛ.” Eza noko ɔhanle kɛ “bɛngola bɛnzɛkye yɛ,” “yɛ agbɔkɛ nu ɛntuto” yɛɛ “yɛtɛwule.” Duzu a boa yɛ maa yɛkola gyinla a? “Tumi bedevinli ne” mɔɔ vi tumivolɛ Nyamenle, Gyihova ɛkɛ la a boa yɛ a.—2 Kɔlentema 4:7-9.\nSuzu kɛzi ɛnyianle “tumi bedevinli ne” wɔ mekɛ bie mɔɔ ɛze ɛhɔ la anwo. Ɛkakye kɛzi ɛdendɛlɛ bie mɔɔ maa anwosesebɛ la boale wɔ maanle ɛ nye liele Gyihova nɔhalɛ ɛlɔlɛ ne anwo la ɔ? Asoo diedi mɔɔ ɛlɛ wɔ Gyihova ɛwɔkɛ ne mɔ anu la nyinle wɔ mekɛ mɔɔ ɛhilehilele awie mɔ Paladaese anyelazo ne la ɔ? Saa yɛkɔ Kilisiene nyianu na yɛka yɛ diedi ne anwo edwɛkɛ a, yɛnyia anwosesebɛ mɔɔ ɔboa yɛ ɔmaa yɛgyinla ɛbɛlabɔlɛ nu adwenleadwenle nloa la. Ɛhye bamaa yɛanyia anzodwolɛ yɛava yɛazonle Gyihova anyelielɛ nu.\n‘Sɔ Gyihova Nea Na Ɛkɛnwu Kɛ Ɔle Kpalɛ’\nNɔhalɛ nu, ɔdwu mekɛ ne bie a, ɛlɛ ninyɛne dɔɔnwo ɛyɛ wɔ mekɛ ko ne ala anu. Kɛ neazo la, Gyihova ka kile yɛ kɛ yɛlimoa yɛkpondɛ Belemgbunlililɛ ne na yɛyɛ yɛ sunsum nu gyima ne. (Mateyu 6:33; Luku 13:24) Na saa dwazotia, anwodolɛ, nee abusua nu ngyegyelɛ ɛmmaa ɛngola ɛnyɛ dɔɔnwo ɛ? Anzɛɛ nwonane afoa nu gyima ɛlie mekɛ mɔɔ ɛbava ɛ nee asafo ne ayɛ ninyɛne la ɛ? Ɛlɛ ninyɛne dɔɔnwo ɛyɛ noko mekɛ nee anwosesebɛ ekyi bie a ɛlɛ ye a. Ɔbayɛ wɔ adwenleadwenle. Bie a ɛbadwenle kɛ ninyɛne mɔɔ Gyihova kpondɛ kɛ ɛyɛ la bo ɛ nwo zo.\nGyihova lɛ ndelebɛbo. Ɔmmaa yɛnyɛ ninyɛne mɔɔ bo yɛ nwo zo la. Eza ɔze kɛ saa yɛyɛ bɛtɛɛ a, ɔdie mekɛ na yɛahola yɛnyia anwosesebɛ bieko.—Edwɛndolɛ 103:13, 14.\nKɛ neazo la, suzu kɛzi Gyihova boale ye ngapezonli Yilaegya la anwo. Wɔ mekɛ mɔɔ Yilaegya asa nu dole na ɛzulolɛ maanle ɔnriandile ɔhɔle fienemgbole ne anu la, asoo Gyihova deanle ye ngapezonli ne na ɔhanle ɔhilele ye kɛ ɔzia ɔhɔyɛ ye gyima ne ɔ? Kyɛkyɛ. Gyihova zoanle ye anwumabɔvolɛ fane nwiɔ maanle ɔhɔdunwuele Yilaegya na ɔmaanle ye aleɛ ɔlile. Kenle 40 anzi bɔbɔ, ɛnee Yilaegya tɛdwenle na ɔsulo. Boni bieko a Gyihova yɛle boale ye a? Mɔɔ limoa, Gyihova hilele kɛ ɔbahola yeabɔ ɔ nwo bane. Mɔɔ tɔ zo nwiɔ, Gyihova vale ‘ɛnelɛ bɛtɛɛ dendɛle’ kyekyele Yilaegya arɛle. Awieleɛ ne, Gyihova maanle ɔnwunle ye kɛ ɔlɛ azonvolɛ apenle dɔɔnwo mɔɔ sonle ɔdaye Nyamenle nɔhalɛ nu a. Yeangyɛ, Yilaegya nyianle anwosesebɛ bieko kɛ ngapezonli mɔɔ bɔ mɔdenle. (1 Arelemgbunli 19:1-19) Duzu a yɛsukoa yɛfi nu a? Mekɛ mɔɔ adwenleadwenle dɔle Yilaegya anwo la, Gyihova vile abotane nee anwunvɔnezelɛ nu boale ye. Gyihova ɛtɛkakyile. Ɔdwenle yɛdayɛ noko yɛ nwo.\nMmadwenle kɛ ɔwɔ kɛ ɛyɛ dɔɔnwo ɛtɛla mɔɔ ɛbahola wɔayɛ wɔ Gyihova ɛzonlenlɛ nu la. Mmafa mɔɔ ɛbahola wɔayɛ la ɛtoto mɔɔ ɛnee ɛyɛ ye dɛba la anwo. Ndonwo ɛne: Awie mɔɔ su ɛnriandilɛ mɔɔ ɔbagyakyi la ɛnrɛhola ɛnrɛbɔ ɔ bo arɛlevilɛ nu. Emomu, ɔfa bodane ngyikyi mɔɔ bamaa yeanyia anwosesebɛ la ɔsie ɔ nye zo. Kilisienema le kɛ menli mɔɔ su ɛnriandilɛ la. Bɛfa bodane bɛsie bɛ nye zo na bɛpele bɛdwu nwo. (1 Kɔlentema 9:24-27) Fa sunsum nu bodane mɔɔ ɛbahola wɔadwu nwo la sie ɛ nye zo. Kɛ neazo la, ɛbahola wɔabɔ kpɔkɛ kɛ ɛbahɔ debiezukoalɛ dahuu. Sɛlɛ Gyihova maa ɔboa wɔ amaa wɔadwu wɔ bodane ne anwo. Mekɛ mɔɔ ɛlɛnyia sunsum nu anwosesebɛ la, ‘ɛbanwu kɛ Gyihova le kpalɛ.’ (Edwɛndolɛ 34:8) Kakye kɛ Gyihova anye sɔ debie ekyi biala mɔɔ ɛbayɛ wɔahile kɛ ɛkulo ye la.—Luku 21:1-4.\nGyihova ɛmmaa yɛnyɛ ninyɛne mɔɔ bo yɛ nwo zo la\n“Moalɛ Wɔ Ye Mekɛ Nloa”\nKɛzi Gyihova boale adiema raalɛ June maanle ɔziale ɛ? Ɔka kɛ: “Menzɛlɛle Gyihova dahuu kɛ ɔboa me. Yeangyɛ yɛɛ me ra nrenyia ne aye hanle hilele me kɛ bɛbayɛ nyianu bie wɔ me sua zo a. Menyɛle kɛ mebahɔ kenle ko ala. Me nye liele kɛ me nee Gyihova menli bɔle nu bieko a! Ɛnee nyianu ɛhye le moalɛ wɔ ye mekɛ nloa. Kɛkala, melɛsonle Gyihova bieko wɔ anyelielɛ nu. Me nye die. Menwu ye kɛ mehyia me mediema nwo yɛɛ medie bɛ moalɛ meto nu. Me nye ɛlie kɛ mehola mezia la.”\nKɛzi ɛbahwe wɔabikye Nyamenle na wɔammaa ɛlɔtelɔnek ninyɛne, kpɔkɛdelɛ, ezukoa nee anwomemaazo angyegye wɔ ɛ?\nKɛ Ɔkɛyɛ Na Wɔagyinla Adwenleadwenle Nloa Ɛ?\nSaa ɔzɔho kɛ ɛvɛlɛvɛlɛ ɛlɛbo yɛ nwo zo a, Baebolo ne bahola aboa yɛ.\nFa nwa awie Fa nwa awie Adwenleadwenle—“Ndenle Dɔɔnwo Anu Bɛgyegye Yɛ”\nrj foa 2 m. 6-7


2 Yemɔti, bɛhwe bɛ nwo bɛvi ɛtane biala nee adalɛ nee nabalaba nee anyebolo nee aholoba muala anwo. 2 Bɛyɛ bɛ nwo kɛ mbɔdɔma la, bɛnyia ɛhulolɛ bɛmaa edwɛkɛ ne anu nyɛfonzule ne mɔɔ bɛtɛfonlanle nu la, amaa bɛalua zo bɛanyi bɛahɔ ngoanelielɛ nu, 3 wɔ mekɛ mɔɔ bɛzɔ bɛnlea* kɛ Awulae le atiakunlukɛnlɛma la. 4 Na bɛrɛla ye ɛkɛ ne kɛ tease bolɛ mɔɔ menli ɛkpo ye noko Nyamenle ɛkpa nu ɛye ye na ɔsonle bolɛ ɔmaa ye, 5 bɛdabɛ noko bɛle tease awolɛ mɔɔ bɛlɛfa bɛ bɛazi sunsum nu sua bɛamaa bɛayɛ ɛsɔfoma nwuanzanwuanza, amaa bɛalua Gyisɛse Kelaese anwo zo bɛabɔ sunsum nu afɔle mɔɔ sɔ Nyamenle anye la. 6 Na Ngɛlɛlera ne ka kɛ: “Nea! melɛfa bolɛ mɔɔ mekpa nu meye la meado Zayɔn, adiabo bolɛ mɔɔ anwo hyia kpalɛ, na awie biala mɔɔ kɛnyia diedi wɔ nu la arɛle ɛnrɛbɔ ɛlɛ.”* 7 Yemɔti, bɛmɛ a ɔsonle bolɛ ɔmaa bɛ a, ɔluakɛ bɛle diedima; na bɛdabɛ mɔɔ bɛnlie bɛnli la ɛdeɛ, “bolɛ ne mɔɔ suasivoma ne kpole la, yemɔ ala a ɛrayɛ bolɛ mɔɔ anwo hyia kpole kpalɛ a” 8 nee “azedolɛ bolɛ nee ɛtaneyɛlɛ bodane.” Bɛlɛtu bɛagua ɔluakɛ bɛandie edwɛkɛ ne. Ɛhye ala ati noko a bɛkpale bɛ a. 9 Noko bɛmɛ bɛle “abusua mɔɔ bɛkpa nu bɛye bɛ, alehelɛ ɛsɔfoma, maanle nwuanzanwuanza, menli mɔɔ bɛva bɛ bɛyɛ agyapadeɛ titili, kɛ bɛha” Ahenle mɔɔ vɛlɛle bɛ vile awozinli nu rale ye wienyi ne mɔɔ yɛ nwanwane anu la “nyɛleɛ kpalɛ* ne bɛhile.” 10 Mekɛ bie ɛnee bɛnle Nyamenle menli, noko kɛkala bɛyɛ ye menli; mekɛ bie ɛnee bɛnze bɛ anwunvɔne, noko kɛkala bɛze bɛ anwunvɔne. 11 Alɔvolɛ, metu bɛ folɛ kɛ nyɛvolɛ nee adendulɛma kɛ bɛhɔ zo bɛhwe bɛ nwo bɛvi nwonane nu atiakunluwɔzo mɔɔ ko tia bɛ* la anwo. 12 Bɛbɔ ɛbɛla kpalɛ wɔ maanle maanle ne anu, amaa saa bɛto bɛ ɛzonle kɛ bɛyɛ ninyɛndane a, bɛalua bɛ gyima kpalɛ ne mɔɔ bɛdabɛ mumua ne bɛdi nwolɛ daselɛ la azo bɛawula Nyamenle anyunlunyia wɔ kenle mɔɔ ɔbaranlea kɛzi ninyɛne de la. 13 Awulae ati, bɛbɛlɛ bɛ nwo aze bɛmaa menli ngyehyɛleɛ biala, saa belemgbunli mɔɔ lɛ tumi o, 14 anzɛɛ amɛnladoma mɔɔ bɛzoa bɛ kɛ bɛhɔhwe ɛtanevolɛma anzo na bɛye bɛdabɛ mɔɔ bɛdi boɛ la ayɛlɛ la o. 15 Ɔluakɛ ɔle Nyamenle ɛhulolɛdeɛ kɛ bɛbayɛ kpalɛ na bɛamaa bɛdabɛ mɔɔ bɛnlɛ adwenle na bɛtendɛ mgbane mgbane la aha bɛ nloa ado nu.* 16 Bɛyɛ bɛ nwo kɛ bɛle alehelɛ, noko bɛmmafa bɛ fanwodi ne bɛkedɛheda ɛtane zo,* emomu kɛ bɛle Nyamenle ngɛkɛlɛ. 17 Bɛli menli kɔsɔɔti eni, bɛhulo mediema muala,* bɛzulo Nyamenle, bɛli belemgbunli ne eni. 18 Bɛmaa sonvolɛma ɛbɛlɛ bɛ nwo aze ɛmaa bɛ menle mɔ wɔ ɛzulolɛ muala anu, tɛ bɛdabɛ mɔɔ bɛdi boɛ na bɛlɛ ndelebɛbo la angome, emomu bɛdabɛ mɔɔ bɛ edwɛkɛ yɛ se la noko. 19 Na saa awie di nyane* na ɔnwu amaneɛ mɔɔ ɛnfɛta la ɔluakɛ ɔkpondɛ kɛ ɔnyia adwenle mɔɔ anu te la wɔ Nyamenle anyunlu la ati a, ɔsɔ ɛnyelɛ. 20 Saa bɛyɛ ɛtane na bɛbo bɛ na bɛgyinla ɔ nloa a, nvasoɛ boni a wɔ zo a? Noko saa bɛlɛyɛ kpalɛ la ati bɛnwu amaneɛ na bɛgyinla ɔ nloa a, yemɔ a sɔ Nyamenle anye a. 21 Nɔhalɛ nu, ɛhye ati a bɛvɛlɛle bɛ a, ɔluakɛ Kelaese bɔbɔ nwunle amaneɛ maanle bɛ, na ɔgyakyile neazo ɔmaanle bɛ kɛ bɛli ɔ gyakɛ anzi pɛpɛɛpɛ. 22 Yeanyɛ ɛtane biala yɛɛ bɛannwu adalɛ wɔ ɔ nloa anu. 23 Mɔɔ bɛbɔ ye aholoba la, yeambɔ bɛ bie. Mɔɔ ɔnwu amaneɛ la yeanwunlonwunla awie, emomu ɔvale ɔ nwo ɔdole Ahenle mɔɔ bua ndɛne pɛlepɛle la anwo zo. 24 Ɔdaye mumua ne ɔzoale yɛ ɛtane wɔ ye sonlabaka ne anu wɔ baka ne azo, amaa yɛagyakyi* ɛtane na yɛadɛnla aze yɛamaa tenleneyɛlɛ. Na “ye nganlɛ ne mɔ azo a bɛluale bɛyɛle bɛ ayile a.” 25 Ɔluakɛ ɛnee bɛle kɛ mboane mɔɔ ɛminli la, noko kɛkala bɛzia bɛra mboaneneavolɛ ne nee bɛ ɛkɛla* sinzavolɛ ne ɛkɛ.


Ayezaya 23 | Yintanɛte Zo Baebolo | Ewiade Fofolɛ Ngilebɛbo\nNrɛlaleɛ mɔɔ tia Taya (1-18)\n23 Taya anwo nrɛlaleɛ ɛne:+ Bɛmɛ Tahyehye meli, bɛzu bɛye awolɛ!+ Ɔluakɛ habɔ ne ɛzɛkye; bɛkɔ ɛkɛ a ɔnyɛ boɛ. Kitem azɛlɛ zo+ a bɛlale ye ali bɛhilele bɛ a. 2 Bɛmɛ ɛnweazo amra, bɛyɛ koonwu. Saedɛn gualilɛma+ mɔɔ pɛ nyevile ne la ɛmaa bɛnyia bɛ nwo. 3 Bɛvale Hyaehɔ* ma ne bɛluale azule dɔɔnwo azo,+Ninyɛne mɔɔ bɛvale bɛluale Naele ne azo la maanle ɔnyianle ezukoa,Ɔmaanle maanle maanle nyianle nvasoɛ.+ 4 O Saedɛn, wɔmɔ mɔɔ ɛle nyevile nloa aranemgbole la, maa nyiane ɛdɔ ɛ nye zo,Ɔluakɛ nyevile ne ɛha kɛ: “Metɛtele awolɛ nyane yɛɛ metɛwole,Metɛtetele mgbavolɛ anzɛɛ mbɛlɛra* ɛlɛ.”+ 5 Kɛ mɔɔ bɛdele Yigyibiti edwɛkɛ ne+ na bɛlile nyane la,Zɔhane ala a menli bali nyane wɔ Taya edwɛkɛ ne anwo a.+ 6 Bɛpɛ nu bɛhɔ Tahyehye! Bɛmɛ ɛnweazo amra, bɛzu bɛye awolɛ! 7 Asoo bɛ suakpole ɛhye a ɛnee die ɔ nye ɔvi tete ne, wɔ ye mɔlebɛbo ne la ɔ? Ɛnee ɔ gyakɛ fa ye kɔtɛnla azɛlɛ mɔɔ wɔ moamoa la azo. 8 Nwane a ɛbɔ kpɔkɛ ɛhye ɛtia Taya,Mɔɔ soa menli abotile,Mɔɔ ɛnee ye gualilɛma le mgbanyima,Mɔɔ ɛnee bɛdi ye kongozilɛma eni wɔ azɛlɛ ye amuala azo la ɛ?+ 9 Ɛlɔne Gyihova mumua ne a ɛbɔ kpɔkɛ ɛhye a,Kɛ ɔfa yeagua ye adubɛnwo nee ye anwofɛlɛko ne amuala anwo evinli,Kɛ ɔfa yeagua bɛdabɛ mɔɔ bɛlile bɛ eni wɔ azɛlɛ ye azo amuala la anyunlu aze.+ 10 O Tahyehyema, bɛze bɛ azɛlɛ ne azo kɛ Azule Naele ne la. Meli agyinlaleɛ* ɛnle ɛkɛ ne bieko.+ 11 Yedende ɔ sa wɔ nyevile ne azo;Yekpusu arelemgbunlililɛ. Gyihova ɛha kɛ bɛzɛkye Fonehyea aranemgbole ne mɔ.+ 12 Na ɔse: “Ɛnrɛlie ɛ nye bieko,+O Saedɛnema* mɔɔ bɛsisi bɛ. Bɛdwazo, bɛpɛ nu bɛhɔ Kitem.+ Na ɛkɛ ne bɔbɔ, bɛ nwo ɛnrɛdɔ bɛ.” 13 Nea! Kaledeama azɛlɛ ne.+ Menli ɛhye mɔ ɔ—na tɛ Aselea+ ɔ—Bɛdabɛ a bɛmaa yeyɛ ɛsɛlɛ zo nane ɛleka a. Bɛziezie bɛ akodeɛ ne;Bɛbubu ye tawa mgbole ne mɔ,+Na bɛzɛkye ye bɔkɔɔ. 14 Bɛmɛ Tahyehye meli, bɛzu bɛye awolɛ,Ɔluakɛ bɛzɛkye bɛ aranemgbole ne.+ 15 Kenle zɔhane, bɛ rɛle bavi Taya ɛvolɛ 70,+ kɛ belemgbunli ko ngoane mekɛ la. Wɔ ɛvolɛ 70 awieleɛ, mɔɔ bado Taya la bayɛ kɛ tuutuunli bie mɔɔ bɛdole ɔ nwo edwɛne kɛ: 16 “O tuutuunli mɔɔ bɛ rɛle ɛvi wɔ, fa haape duolua sua ne azo. Bɔ wɔ haape ne maa ɔyɛ fɛ;To edwɛne dɔɔnwo,Amaa bɛahakye wɔ.” 17 Ɛvolɛ 70 ne dwu a, Gyihova bado ɔ nye anlea Taya, na ɔbazia yeahɔ ye ɛkpabɔlɛ ne azo, na ɔ nee ewiade arelemgbunlililɛ kɔsɔɔti mɔɔ wɔ azɛlɛ ye azo la abɔ adwɔmane. 18 Noko ye nvasoɛ nee ye ɛkpabɔlɛ ne bayɛ nwuanzanwuanza debie yeamaa Gyihova. Bɛnrɛva bɛnrɛzie, yɛɛ bɛnrɛva bɛnrɛvea ɔluakɛ ye ɛkpabɔlɛ ne bayɛ Gyihova menli ne ɛdeɛ, amaa bɛali bɛ ko ayi na bɛawula adɛladeɛ ngɛnlɛma.+\n^ Ɛhye kile, Naele Azule ne asa ngane ne bie.\n^ Hibulu aneɛ nu, “mbɛlɛra mɔɔ bɛnze mrenyia la.”\n^ Anzɛɛ ɔkola ɔkile, “Habɔ.”\n^ Hibulu aneɛ nu, “Saedɛn ara raalɛ mɔɔ ɛnze nrenyia.”


Duzu A Ɛbanwu Ye Wɔ Gyihova Alasevolɛ Keleseɛne Nyianu Bo A?\nMenli dɔɔnwo ɛgyakyi asɔnehɔlɛ ɔluakɛ bɛnnyia sunsum nu adehilelɛ nee arɛlekyekyelɛ wɔ ɛkɛ. Ɛnee, duzu ati a ɔwɔ kɛ ɛkɔ Keleseɛne nyianu mɔɔ Gyihova Alasevolɛ yɛ la bie ɛ? Duzu a ɛbanwu ye wɔ ɛkɛ a?\nƐ nye balie kɛ ɛboka menli mɔɔ lɛ ɛlɔlɛ na bɛdwenle menli nwo la anwo. Wɔ ɛvoya ne mɔɔ lumua la anu, bɛhyehyɛle Keleseɛnema wɔ asafo ngakyile nu, na ɛnee bɛyia nu bɛsonle Nyamenle, bɛsukoa Ngɛlɛlera ne na bɛmaa bɛ nwo anwosesebɛ. (Hibuluma 10:24, 25) Kɛmɔ bɛyia nu a ɛlɔlɛ wɔ bɛ avinli la ati, ɛnee bɛte nganeɛ kɛ bɛ nee bɛ gɔnwo mɔ kpalɛ—bɛ sunsum nu mediema a wɔ a. (2 Tɛsalonaekama 1:3; 3 Dwɔn 14) Yɛdi bɛ neazo ne anzi na yɛnyia anyelielɛ ko ne ala bie.\nƆboa yɛ ɔmaa yɛsukoa kɛzi bɛfa Baebolo ngyinlazo bɛdi gyima la. Kɛmɔ ɛnee ɔde wɔ Baebolo mekɛ zo la, mrenya, mraalɛ nee ngakula kɔsɔɔti yia nu. Kilehilevolɛma mɔɔ bɔ mɔdenle la dua Baebolo ne azo boa yɛ maa yɛnwu kɛzi yɛbava ye ngyinlazo ne yɛabɔ yɛ ɛbɛla alehyenlɛ biala la. (Mɛla ne 31:12; Nihɛmaya 8:8) Yɛ muala yɛkola yɛfa yɛ nwo yɛwula tievolɛma adawubɔlɛ nee edwɛnedolɛ nu, na yɛfa yɛda yɛ Keleseɛne anyelazo ne ali.—Hibuluma 10:23.\nƆmaa yɛnyia diedi kpole wɔ Nyamenle anu. Ɛzoanvolɛ Pɔɔlo hanle hilele ye mekɛ zo asafo ne mɔ ko kɛ: ‘Mekulo kɛ mebakpɔla bɛ amaa bɛ diedi amaa me anwosesebɛ na me diedi amaa bɛ diedi anyi.’ (Wulomuma 1:11, 12) Wɔ nyianu ngakyile ne mɔ abo, mediema mɔɔ yɛ nee bɛ di adwelie dahuu la maa yɛ diedi nee kpɔkɛ mɔɔ yɛbɔ kɛ yɛfa Keleseɛne ngyinlazo yɛabɔ yɛ ɛbɛla la anu mia.\nDuzu ati a ɛnlie ɛsalɛdolɛ ɛhye ɛndo nu na ɛmba yɛ asafo debiezukoalɛ bieko abo amaa ɛdawɔ mumua ne wɔanwu ninyɛne ɛhye mɔ ɛ? Bɛbalie wɔ kɛnlɛma. Bɛndua ɛhwee wɔ nyianu biala anwo—bɛnlielie ezukoa wɔ ɛkɛ.\nNeazo boni a yɛfa yɛyɛ yɛ asafo debiezukoalɛ ne a?\nKɛzi yɛkɔ Keleseɛne nyianu a ɔboa yɛ ɛ?\nGyihova Alasevolɛ Debiezukoalɛ Ne Mɔ\nKpondɛ ɛleka mɔɔ yɛyia nee kɛzi yɛsonle la.


Asoo Ɛnwu ‘Ahenle Ne Mɔɔ Bɛnnwu Ye La’? | Debiezukoalɛ\nKENGA YE WƆ Afrikaans Albanian America Mumule Aneɛ Amharic Arabic Argentina Mumule Aneɛ Armenian Aymara Azerbaijani Azerbaijani (Cyrillic) Bengali Bicol Bislama Brazil Mumule Aneɛ Bulgarian Cambodian Catalan Cebuano Chichewa Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitumbuka Cibemba Colombia Mumule Aneɛ Croatian Czech Dangme Danish Drehu Dutch Efik English Estonian Ewe Finnish French Ga Georgian German Giliki Greenlandic Guarani Gujarati Gun Haitian Creole Hibulu Hiligaynon Hindi Hungarian Icelandic Igbo Iloko Indonesian Italian Italy Mumule Aneɛ Japan Mumule Aneɛ Japanese Kannada Kazakh Kikaonde Kikuyu Kinyarwanda Kirghiz Kirundi Kisonge Kongo Korean Krio Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Maltese Marathi Maya Mexico Mumule Aneɛ Mizo Moore Ndebele Ndonga Nepali Ngabere Norwegian Nyaneka Nzema Oromo Ossetian Pangasinan Papiamento (Aruba) Papiamento (Curaçao) Persian Polish Portuguese (Brazil) Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Romanian Russia Mumule Aneɛ Russian Samoan Sango Sepedi Serbian (Cyrillic) Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Sranantongo Swahili Swahili (Congo) Swati Swedish Tagalog Tahitian Tamil Tatar Telugu Thai Tigrinya Tshiluba Tsonga Turkish Twi Tzotzil Ukrainian Umbundu Urdu Uzbek Venda Vietnamese Wallisian Waray-Waray Wayuunaiki Wolaita Xhosa Yoruba Zande Zulu\n“Ɔgyinlanle kpundii kɛ sonla mɔɔ ɛnwu [Ahenle] ne mɔɔ bɛnnwu ye la.”—HIB. 11:27.\nSAA ‘ƐNWU AHENLE NE MƆƆ BƐNNWU YE LA A’ KƐZI . . .\nɔbɔ ɛ nwo bane ɔfi sonla nwo ɛzulolɛ nwo ɛ?\nɔmaa ɛfa ɛ nwo ɛwula ɛzonlenlɛ gyima ne anu kpalɛ ɛ?\nɔbamaa wɔagyinla kpundii wɔ anwongyelelɛ kpole ne anu ɛ?\n1, 2. (a) Kilehile deɛmɔti ɛnee Mosisi ngoane la esiane nu la anu. (Nea mɔlebɛbo nvoninli ne.) (b) Duzu ati a Mosisi anzulo belemgbunli ne ɛya mɔɔ ɔkɛva la ɛ?\nƐNEE Falo le Yigyibitima belemgbunli mɔɔ ɔ ti yɛ se nee bɛ nyamenle. Buluku bie ka kɛ, “Bɛbule ye kɛ ɔze nrɛlɛbɛ yɛɛ ɔlɛ tumi ɔtɛla abɔdeɛ mɔɔ wɔ azɛlɛ ye azo la kɔsɔɔti.” (When Egypt Ruled the East) Ɛnee ɛwɔbile mɔɔ ɛziezie ɔ nwo kɛ ɔka la ananze wɔ Falo belemgbunli kyɛlɛ ne anyunlu—ɛhye manle ɛzulolɛ hanle ye maanlema na ɔhakyele belemgbunli ne agbɔvolɛ kɛ ɔkola ɔsɛkye bɛ ndɛndɛ. Yemɔti, dwenle kɛzi Mosisi bade nganeɛ wɔ mekɛ mɔɔ Gyihova hanle edwɛkɛ ɛhye hilele ye la anwo nea: “Bɛla, mesoa wɔ wɔ Yigyibiti belemgbunli ne ɛkɛ amaa wɔahɔye me menli, Yizilayɛma wɔavi Yigyibiti.”—Ade. 3:10.\n2 Mosisi hɔle Yigyibiti, ɔhɔhanle Nyamenle nrɛlaleɛ ne, na Falo vale ɔ nwo ɛya. Mekɛ mɔɔ ngyegyelɛ ngɔnla rale azɛlɛ ne azo la, Falo bɔle Mosisi kɔkɔ kɛ: “Mmamaa menwu ɛ nyunlu bieko! Kenle biala mɔɔ menwɔnwu ɛ nyunlu la, ɛbawu!” (Ade. 10:28) Kolaa na Mosisi avi Falo anyunlu ɛkɛ ahɔ la, ɔhanle kɛ belemgbunli ne belamunli ralɛ ne bawu. (Ade. 11:4-8) Awieleɛ bɔkɔɔ ne, Mosisi zele Yizilayɛ abusua biala kɛ ɔhu abɔnkye anzɛɛ boaneralɛ—nane mɔɔ ɛnee le nwuanzanwuanza maa Yigyibitima nyamenle Ra la—na bɛva ye mogya ne bɛha bɛ nlenkɛ ne felɛmo ne mɔ anwo. (Ade. 12:5-7) Duzu a Falo bayɛ a? Ɛnee Mosisi ɛnzulo. Duzu ati ɔ? Diedi manle ɔdiele Gyihova, ‘yeanzulo belemgbunli ne ɛya mɔɔ ɔkɛva la, ɔgyinlanle kpundii kɛ sonla mɔɔ ɛnwu Ahenle ne mɔɔ bɛnnwu ye la.’—Bɛgenga Hibuluma 11:27, 28.\n3. Diedi mɔɔ Mosisi nyianle ye wɔ ‘Ahenle ne mɔɔ bɛnnwu ye anu la’ anwo ninyɛne boni mɔ a yɛbazuzu nwo a?\n3 Asoo wɔ diedi ne anu yɛ se kɛ asɛɛ ‘wɔnwu Nyamenle ɔ’? (Mat. 5:8) Bɛmaa yɛzuzu Mosisi neazo ne anwo amaa yɛahola yɛanwu ‘Ahenle ne mɔɔ bɛnnwu ye la.’ Kɛzi diedi mɔɔ ɛnee ɔlɛ ye wɔ Gyihova anu la bɔle ɔ nwo bane wɔ sonla nwo ɛzulolɛ nwo ɛ? Adenle boni azo a ɔnyianle diedi wɔ Nyamenle ɛwɔkɛ ne mɔ anu a? Na kɛzi ‘Ahenle ne mɔɔ bɛnnwu ye’ mɔɔ Mosisi nwunle ye la, boale ye wɔ mekɛ mɔɔ ɔ nee ye menli ne hɔle ngyegyelɛ nu la ɛ?\nYEANZULO “BELEMGBUNLI NE ƐYA MƆƆ ƆKƐVA LA”\n4. Wɔ sonla nye zo, kɛzi ɛnee Mosisi de wɔ Falo anyunlu ɛ?\n4 Wɔ sonla nye zo, ɛnee Mosisi ɛnzɔho ɛhwee wɔ Falo anyunlu. Ɛnee ɔle kɛ asɛɛ Mosisi ngoane, ye ɛkpazilɛ, nee ye kenlebie wɔ Falo asa nu. Mosisi mumua ne bizale Gyihova kɛ: “Nwane bɔbɔ a le medame, mɔɔ mekɔ Yigyibiti belemgbunli anyunlu, meahɔye Yizilayɛma meavi Yigyibiti a?” (Ade. 3:11) Mosisi nriandile vile Yigyibiti la, ɛvolɛ 40 ɛze. Bie a ɔbizale ɔ nwo kɛ, ‘Asoo nrɛlɛbɛ wɔ nu kɛ mebazia meahɔ Yigyibiti meahɔha belemgbunli ne ɛya bieko ɔ?’\n5, 6. Duzu a manle Mosisi zulole Gyihova na yeanzulo Falo a?\n5 Kolaa na Mosisi azia ahɔ Yigyibiti la, Nyamenle hilele ye ngyinlazo bie mɔɔ anwo hyia la. Nzinlii, Mosisi hɛlɛle ngyinlazo ɛhye wɔ Dwobu buluku ne anu: “Nrɛlɛbɛ a le kɛ ɛkɛzulo [Gyihova].” (Dwobu 28:28) Amaa Mosisi anyia ɛzulolɛ ɛhye na yeayɛ ye debie nrɛlɛbɛ nu la, Gyihova manle ɔnwunle ngakyile mɔɔ wɔ sonla nee Nyamenle Tumivolɛ Bedevinli ne avinli la. Ɔbizale kɛ: “Nwane a bɔle sonla nloa a? Nwane a maa ɔyɛ mumule anzɛɛ anzondiliravolɛ, anzɛɛ nwane a maa ɔnwu debie anzɛɛ ɔyɛ anyenzinliravolɛ a? Asoo tɛ medame, [Gyihova] ɔ?”—Ade. 4:11.\n6 Ɛzukoalɛdeɛ boni a wɔ nu a? Ɛnee ɔnle kɛ Mosisi sulo. Gyihova mɔɔ ɔbamaa Mosisi asa aha debie biala mɔɔ ɔhyia nwo na yeahola yeaha Nyamenle edwɛkɛ ne yeahile Falo la a zoanle ye a. Bieko, yɛnrɛhola yɛnrɛva Falo yɛnrɛdo Gyihova anwo. Yeanyɛ boɛ fee la, tɛ ɛhye a le mekɛ mɔɔ lumua mɔɔ Nyamenle menli ngoane nwo ɛra edwɛkɛ wɔ Yigyibiti belemgbunli asa nu a. Bie a Mosisi zuzule kɛzi Gyihova bɔle Ebileham, Dwosefi nee ɔdaye Mosisi mumua ne bɔbɔ anwo bane wɔ Falo ne mɔ mɔɔ bɛlumua asa nu la anwo. (Mɔl. 12:17-19; 41:14, 39-41; Ade. 1:22–2:10) Diedi mɔɔ ɛnee Mosisi lɛ ye wɔ Gyihova, ‘Ahenle ne mɔɔ bɛnnwu ye anu la,’ manle ɔvale akɛnrasesebɛ ɔhɔle Falo anyunlu na ɔhanle edwɛkɛ biala mɔɔ Gyihova hanle hilele Mosisi la ɔhilele ye.\n7. Kɛzi Gyihova anu diedi bɔle adiema raalɛ ko anwo bane ɛ?\n7 Gyihova anu diedi bɔle adiema raalɛ Ella noko anwo bane, yeammaa yeanzulo sonla. Wɔ 1949 ne anu, KGB ne hyele Ella wɔ Estonia, bɛyele ɔ nwo amuala na bɛmanle kpolisi mgbavolɛ bie nleanle ye. Ɔhanle kɛ: “Mendele nganeɛ kɛ bɛgua me nyunlu aze. Noko, mekɛ mɔɔ menzɛlɛle Gyihova la, menyianle anzondwolɛ na menziele me nwo diinyi.” Eza bɛvale Ella bɛdole sonla ko efiade nu kenle nsa. Ɔka kɛ: “Kpolisima ne deanle nu kɛ: ‘Yɛyɛ amaa bɛangakye Gyihova duma ne bɔbɔ wɔ Estonia! Yɛto wɔ efiade, na yɛ nee menli mɔɔ ɛha la ahɔ Siberia!’ Bɛgolole ɔ nwo bɛhanle kɛ, ‘Wɔ Gyihova ne wɔ ni?’” Asoo Ella bazulo menli anzɛɛ ɔbava ɔ nwo yeado Gyihova anwo zo? Mekɛ mɔɔ bɛbizebizale ye edwɛkɛ la, ɔvale akɛnrasesebɛ ɔzele menli mɔɔ ɛlɛgolo ɔ nwo la kɛ: “Mezuzu edwɛkɛ ɛhye anwo kpalɛ, na mekulo kɛ meda efiade mebɔ agɔnwolɛvalɛ mɔɔ me nee Nyamenle lɛ la anwo bane ɔtɛla kɛ bɛbaye me na me nee ye avinli azɛkye la.” Ɛnee Ella bu Gyihova kɛ ɔwɔ ɛkɛ amgba, ɔle kɛ menli mɔɔ bɛgyigyi ɔ nwo ɛkɛ ne la. Ye diedi manle ɔgyinlanle ye munlililɛ nu.\n8, 9. (a) Sonla nwo ɛzulolɛ ayile a le duzu? (b) Saa ɛyia sonla nwo ɛzulolɛ nwo sɔnea a, nwane a ɔwɔ kɛ ɛfa wɔ adwenle ɛsie ɔ nwo zo a?\n8 Gyihova anu diedi bamaa wɔali wɔ ɛzulolɛ zo konim. Saa tumivolɛma ɛlɛsi wɔ Nyamenle ɛzonlenlɛ nwo adenle a, ɔmaa ɔyɛ kɛ asɛɛ wɔ ngoane, wɔ ɛkpazilɛ, nee wɔ kenlebie wɔ sonla sa nu la. Bie a ɛbanyia adwenle bɔbɔ kɛ asoo nrɛlɛbɛ wɔ nu kɛ ɛbahɔ zo wɔazonle Gyihova na wɔaha tumivolɛma ɛya ɔ. Kakye: Sonla nwo ɛzulolɛ ayile a le Nyamenle anu diedi. (Bɛgenga Mrɛlɛbulɛ 29:25.) Gyihova biza kɛ: “Duzu ati a bɛsulo sonla mɔɔ ɛngyɛ na yeawu, mɔɔ ye ngoane le kɛ ndile la ɛ?”—Aye. 51:12, 13.\n9 Fa wɔ adwenle sie wɔ tumivolɛ Selɛ ne anwo zo. Ɔnwu bɛdabɛ mɔɔ maanlebuvoma sisi bɛ la, ɔ kunlu yelɛyela ye maa bɛ na ɔboa bɛ. (Ade. 3:7-10) Saa ɔba ye kɛ bɛye bɛ nloa wɔ maanlebuvoma anyunlu bɔbɔ a, “bɛmmadwenle mɔɔ bɛbaha la anwo anzɛɛ kɛ bɛbazi bɛaha ye la anwo; saa mekɛ ne dwu a, bɛbava mɔɔ bɛbaha la bɛamaa bɛ.” (Mat. 10:18-20) Yɛnrɛhola yɛnrɛva arelemgbunli nee arane mgbanyima mɔɔ bɛwɔ ewiade la yɛnrɛdo Gyihova anwo. Saa ɛmia wɔ diedi ne anu ɛnɛ a, ɛbanwu kɛ Gyihova le Awie mɔɔ ɔwɔ ɛkɛ amgba a, na ɔkulo kɛ ɔboa wɔ.\nƆNYIANLE NYAMENLE ƐWƆKƐ NE MƆ ANU DIEDI\n10. (a) Adehilelɛ boni a Gyihova vale manle Yizilayɛma wɔ Naesan siane ne anu wɔ 1513 K.Y.M. a? (b) Duzu ati a Mosisi lile Nyamenle adehilelɛ ne azo ɛ?\n10 Wɔ Naesan siane ne anu wɔ 1513 K.Y.M., Gyihova zele Mosisi nee Aalɔn kɛ bɛva adehilelɛ ɛhye mɔ bɛmaa Yizilayɛma: Bɛkpondɛ boane anzɛɛ abɔnkye nyinli mɔɔ anwo ɛnlɛ dɛne la bɛhu ye na bɛva ye mogya ne bɛha bɛ nlenkɛ ne mɔ anloa. (Ade. 12:3-7) Duzu a Mosisi yɛle a? Nzinlii, ɛzoanvolɛ Pɔɔlo hɛlɛle kɛ: “Diedi zo yɛɛ ɔluale ɔhyehyɛle Akpabɛnwo ne na ɔmanle Yizilayɛma vale mogya kpondenle bɛ nlenkɛ nloa a, amaa saa Nyamenle Ewule Soanvolɛ ne ba a yeangu Yizilayɛma belamunli mralɛ ne mɔ.” (Hib. 11:28) Ɛnee Mosisi ze kɛ bɛkola bɛfa bɛ nwo bɛto Gyihova anwo zo, yemɔti ɔliele ɛwɔkɛ mɔɔ Gyihova bɔle kɛ ɔbahu Yigyibiti belamunli mralɛ mrenya la ɔlile.\n11. Duzu ati a Mosisi bɔle menli ne kɔkɔ a?\n11 Ɔda ali kɛ ɛnee Mosisi amra ɛdeɛ ne wɔ Medean, bɛmbikye “Ewule Soanvolɛ ne.” * (Ade. 18:1-6) Noko, ɔyɛle tieyɛ ɔvale adehilelɛ ne ɔmanle Yizilayɛ mbusua mɔɔ ɛnee bɛ belamunli mralɛ mrenya ngoane la esiane nu la. Ɛnee ɔle ewule nee ngoane edwɛkɛ, na ɛnee Mosisi kulo ɔ gɔnwo mɔ. Baebolo ne ka kɛ: “Akee Mosisi vɛlɛle Yizilayɛ mgbanyima ne mɔ amuala na ɔhanle ɔhilele bɛ kɛ, ‘Awie biala ɛhɔhye boane ko ɛhu ye ɛmaa ye awuke nu amra ɛva ɛli Akpabɛnwo ne.’”—Ade. 12:21.\n12. Edwɛkɛ mɔɔ anwo hyia la boni a Gyihova se yɛbɔ ye nolo a?\n12 Anwumabɔvolɛma ɛlɛnea bɛamaa Gyihova menli abɔ edwɛkɛ ɛhye mɔɔ anwo hyia la nolo: “Bɛzulo Nyamenle, na bɛye ye ayɛlɛ. Ɔluakɛ mekɛ ne ɛdwu mɔɔ ɔbabua aleɛabo amra ndɛne a. Bɛzonle Nyamenle mɔɔ bɔle anwuma, azɛlɛ, nyevile, nee azule muala la.” (Yek. 14:7) Ɛnɛ a le mekɛ mɔɔ ɔwɔ kɛ yɛbɔ nolo zɔhane a. Ɔwɔ kɛ yɛbɔ yɛ kpalɛzoamra kɔkɔ yɛmaa bɛfi Babelɔn Kpole ne anu, anrɛɛ “ye munzule ne bie kɛha bɛ.” (Yek. 18:4) ‘Mboane gyɛne’ ne nee Keleseɛnema mɔɔ bɛkpokpa bɛ la ɛlɛsɛlɛ bɛdabɛ mɔɔ bɛ nee Nyamenle avinli ɛde la kɛ “bɛmaa Nyamenle adenle bɛmaa ɔhakyi bɛ kɛ bɛnle agbɔvolɛ na bɛle ɔ gɔnwo mɔ.”—Dwɔn 10:16; 2 Kɔl. 5:20.\nGyihova ɛwɔkɛ ne mɔ anu diedi bamaa wɔanyia ɛhulolɛ kɛ ɛbabɔ edwɛkpa ne nolo (Nea ɛdendɛkpunli 13)\n13. Duzu a bamaa ɛhulolɛ mɔɔ yɛlɛ yɛbɔ edwɛkpa ne nolo la ayɛ kpole a?\n13 Yɛze kɛ “mekɛ ne ɛdwu mɔɔ ɔbabua aleɛabo amra ndɛne a.” Eza yɛdie yɛdi kɛ Gyihova ɛtɛwudule kɛzi edwɛkɛhanlɛ nee ɛdoavolɛyɛlɛ gyima ne hyia ndɛndɛ la anu. Ɛzoanvolɛ Dwɔn hanle ye wɔ ɛnyelɛzodeɛnwunlɛ bie anwo kɛ: “Ɛhye anzi menwunle Nyamenle soanvolɛma nna kɛ bɛgyigyi azɛlɛ ye muleɛ nna ne mɔ azo na bɛdedɛ ewiade anwoma ngakyile nna ne anu.” (Yek. 7:1) Asoo wɔ diedi maa ɛnwu zɛhae anwumabɔvolɛ ne mɔ kɛ bɛziezie bɛ nwo kɛ bɛgyakyi anwongyelelɛ kpole ne ɛzɛkyelɛ anwoma ne anu wɔ ewiade ɛhye anu ɔ? Saa ɛfa diedi ɛnyelɛ ɛnwu zɔhane anwumabɔvolɛma ne a, ɔbamaa wɔava anwodozo wɔabɔ edwɛkpa ne nolo.\n14. Duzu a ka yɛ maa ‘yɛbɔ amumuyɛnli ne kɔkɔ yɛmaa ɔkakyi ye subane a’?\n14 Nɔhalɛ Keleseɛnema nee Gyihova lɛ agɔnwolɛvalɛ yɛɛ dahuu ngoane anyelazo. Noko, yɛze kɛ ɔle yɛ ɛzonlelilɛ kɛ ‘yɛbabɔ amumuyɛnli ne kɔkɔ yɛamaa yeahakyi ye subane na yealie ye ɛkɛla ngoane.’ (Bɛgenga Yizikeɛle 3:17-19.) Nɔhalɛ nu, tɛ kɛ yɛngulo kɛ yɛkɛli mogya nwo fɔlɛ la ati a yɛka edwɛkɛ ne a. Yɛkulo Gyihova nee yɛ gɔnwo mɔ. Gyisɛse hilehilele mɔɔ nɔhalɛ ɛlɔlɛ nee anwunvɔnezelɛ kile la anu wɔ Samɛleanli agɔnwolɛ kpalɛ ne anwo ɛrɛlɛ ne anu. Ɔwɔ kɛ yɛbiza yɛ nwo kɛ, ‘Asoo mele kɛ Samɛleanli ne mɔɔ “alɔbɔlɛ hunle ye” manle ɔlile daselɛ la ɔ?’ Yɛngulo kɛ yɛyɛ kɛ ɛsɔfo ne anzɛɛ Livaenli ne mɔɔ bɛwɔ ɛrɛlɛ ne anu la, yɛfa debie yɛye yɛ nloa yɛbu “foa ko” yɛkɔ. (Luku 10:25-37) Nyamenle ɛwɔkɛ ne mɔ anu diedi nee ɛlɔlɛ mɔɔ yɛlɛ yɛmaa yɛ gɔnwo mɔ la bamaa yɛava yɛ nwo yɛawula edwɛkɛhanlɛ gyima ne anu kpalɛ kolaa na mekɛ ne adwu.\n‘BƐPƐLE NYEVILE KƆKƆLƐ NE’\n15. Duzu ati a Yizilayɛma dele nganeɛ kɛ bɛdo ɛhane ɛ?\n15 Mekɛ mɔɔ Yizilayɛma vile Yigyibiti na bɛlɛnwu amaneɛ la, Mosisi diedi mɔɔ ɛnee ɔlɛ ye wɔ ‘Ahenle ne mɔɔ bɛnnwu ye’ anu la boale ye. Baebolo ne ka kɛ: “Yizilayɛma manle bɛ nye zo nwunle kɛ Yigyibitima ɛlɛba bɛ nwo zo la, ɛzulolɛ hanle bɛ. Yizilayɛma zunle vɛlɛle [Gyihova].” (Ade. 14:10-12) Asoo ngyegyelɛ ɛhye rale arɛlevilɛ nu? Kyɛkyɛ. Gyihova hanle dole ɛkɛ ne kɛ: “Mebamaa belemgbunli ne [Falo] ahonle ayɛ se, na yeadoa bɛ, na meanyia anyunlunyia wɔ belemgbunli ne nee ye ɛlɔnema ne kɔsɔɔti anyunlu, amaa Yigyibitima anwu kɛ medame a mele [Gyihova] a.” (Ade. 14:4) Noko akee, mɔɔ ɛnee Yizilayɛma anye dua ye la ala a bɛnwunle ye a—Nyevile Kɔkɔlɛ ne mɔɔ bɛngola ye pɛ, Falo konle ehwili ne mɔ, nee mboaneneavolɛ bie mɔɔ yenyia ɛvolɛ 80 mɔɔ ɔli bɛ ti la! Bɛdele nganeɛ kɛ bɛdo ɛhane.\n16. Kɛzi diedi boale Mosisi wɔ Nyevile Kɔkɔlɛ ne anloa ɛ?\n16 Noko, Mosisi ahonle andu. Kɛmɔti ɛ? Ɔluakɛ ye diedi manle ɔnwunle awie mɔɔ ɔlɛ tumi ɔtɛla nyevile ne anzɛɛ ɛlɔnema ne la. Ɔnwunle ‘kɛzi Gyihova bazi alie bɛ la,’ na ɛnee ɔze kɛ Gyihova baho amaa Yizilayɛma. (Bɛgenga Adendulɛ 14:13, 14.) Mosisi diedi ne boale Nyamenle menli ne. Baebolo ne ka kɛ: “Diedi zo yɛɛ Yizilayɛma luale mɔɔ bɛpɛle Ndɔ Nyevile ne kɛ asɛɛ bɛlua azɛlɛ resee zo la a; mɔɔ Yigyibitima yɛle kɛ bɛdabɛ noko bɛpɛ la, azule ne vale bɛ.” (Hib. 11:29) Yemɔ anzi, ‘menli ne zulole Gyihova na bɛliele Gyihova nee ye sonvolɛ Mosisi bɛlile.’—Ade. 14:31.\n17. Duzu a bazi kenlebie mɔɔ ɔbazɔ yɛ diedi yeanlea a?\n17 Ɔnrɛhyɛ, ɔbayɛ kɛ asɛɛ yɛ ngoane la esiane nu la. Anwongyelelɛ kpole ne kadwu ye kpɔmgbɔse la, ɛnee ewiade arelemgbunli ɛzɛkye ɛzonlenlɛ mɔɔ bɛle mgbole na bɛ nwo zonle tɛla yɛ la bɔkɔɔ. (Yek. 17:16) Gyihova manle ye ngapezoma hanle anwobanebɔlɛ mɔɔ yɛnlɛ la anwo edwɛkɛ kɛ, “bɛtɛdiele bɛ azua ne mɔ anwo bane, na bɛnlɛ nlenkɛ mgbole mɔɔ mbulalɛ gua bɛ nzi la.” (Yiz. 38:10-12, 14-16) Wɔ yɛ nye zo, ɔbayɛ kɛ yɛnrɛnyia yɛ ti la. Duzu a ɛbayɛ a?\n18. Kilehile deɛmɔti yɛbahola yɛagyinla kpundii wɔ anwongyelelɛ kpole ne anu la anu.\n18 Ɔnle kɛ ɛzulolɛ ka yɛ. Duzu ati ɔ? Ɔluakɛ Gyihova ɛha Nyamenle menli ne mɔɔ bɛbateta bɛ la anwo edwɛkɛ ɛdo ɛkɛ. Ɔhanle mɔɔ ɔbavi nu yeara la noko. “Awulae Nyamenle ne se, ‘Mekɛ ne anu, mɔɔ Gɔɔgo bara Yizilayɛma maanle ne anu la, mebava ɛya kpole. Ɔluakɛ melɛ anyebolo nee ɛya kpole [mebadendɛ].’” (Yiz. 38:18-23) Akee Nyamenle bazɛkye bɛdabɛ mɔɔ bɛkulo kɛ bɛgyegye Gyihova menli la. Diedi mɔɔ ɛlɛ ye wɔ mɔɔ ɔbavi “[Gyihova] kenle kpole anu ɛzulolɛ ne” anu ara anu la, baboa wɔ yeamaa wɔanwu ‘kɛzi Gyihova bazi alie’ wɔ la, amaa wɔagyinla wɔ munlililɛ nu.—Dww. 2:31, 32.\n19. (a) Kɛzi ɛnee Gyihova nee Mosisi avinli de ɛ? (b) Saa ɛnwu Gyihova wɔ wɔ ɛbɛlabɔlɛ muala anu a, nyilalɛ boni a ɛbanyia a?\n19 Gyinla “kpundii kɛ sonla mɔɔ ɛnwu [Ahenle] ne mɔɔ bɛnnwu ye la” fa siezie ɛ nwo maa ninyɛne mɔɔ basisi kenlebie la! Dua dahuu debiezukoalɛ nee asɔneyɛlɛ zo mia agɔnwolɛvalɛ mɔɔ ɛ nee Gyihova Nyamenle lɛ la anu. Ɛnee Mosisi nee Gyihova lɛ agɔnwolɛvalɛ kpalɛ, yemɔti Gyihova vale ye lile gyima manle ɔyɛle ye ɛhulolɛdeɛ. Baebolo ne ka kɛ: ‘Mosisi ɛnwu Gyihova anyunlu.’ (Mɛla 34:10) Ɛnee Mosisi le ngapezonli titile. Noko, diedi bamaa ɛdawɔ noko wɔahola wɔabikye Gyihova kpalɛ kɛ awie mɔɔ ɛkola ɛnwu ye la. Saa ɛnwu ye “wɔ wɔ ɛbɛlabɔlɛ muala anu” dahuu kɛmɔ Nyamenle Edwɛkɛ ne si yɛ adua kɛ yɛyɛ la a, “ɔbamaa wɔ ndenle adenrɛ fɔɔnwo.”—Mrɛ. 3:6.\n^ ɛden. 11 Ɔbayɛ kɛ Gyihova zoanle anwumabɔvolɛma ɔmanle bɛvale ye ndɛnebualɛ bɛrale Yigyibitima anwo zo.—Edw. 78:49-51.


Bikye Nyamenle wɔ Asɔneyɛlɛ Nu | Baebolo ne Kilehile\nBikye Nyamenle wɔ Asɔneyɛlɛ Nu\nDuzu ati a ɔwɔ kɛ yɛsɛlɛ Nyamenle a?\nDuzu a ɔwɔ kɛ yɛyɛ na Nyamenle adie yɛ asɔneyɛlɛ a?\nKɛzi Nyamenle bua yɛ asɔneyɛlɛ ɛ?\n‘Anwuma ne aze Bɔvolɛ ne’ kulo kɛ ɔkɛdie yɛ asɔneyɛlɛ\n1, 2. Duzu ati a ɔwɔ kɛ yɛbu asɔneyɛlɛ kɛ ɔle adenle kɛnlɛma mɔɔ yɛnyia ɛ, na duzu ati a ɔhyia kɛ yɛnwu mɔɔ Baebolo ne kilehile wɔ nwolɛ a?\nSAA yɛfa azɛlɛ ne yɛto aleɛabo kpole ne anwo a, azɛlɛ ne le ekyi bie. Nɔhalɛ nu, Gyihova “mɔɔ ɔbɔle anwuma nee aze” la bu maanle maanle ne kɛ nzule kpɔnwo ko mɔɔ vi bokiti nu ɛpe la. (Edwɛndolɛ 115:15; Ayezaya 40:15) Noko akee, Baebolo ne ka kɛ: “[Gyihova, NW] bikye bɛdabɛ mɔɔ bɛfɛlɛ ye la amuala, ɔbikye bɛdabɛ mɔɔ bɛfɛlɛ ye nɔhalɛ nu la. Ɔmaa bɛdabɛ mɔɔ bɛsulo ye la nyia mɔɔ bɛkpondɛ la, eza ɔte bɛ ɛzunlɛ na ɔdie bɛ.” (Edwɛndolɛ 145:18, 19) Suzu mɔɔ ɛhye kile la anwo nea! Ninyɛne muala Bɔvolɛ ne bikye yɛ na saa yɛfɛlɛ “ye nɔhalɛ nu” a ɔbadie yɛ. Nea adenle kɛnlɛma mɔɔ yɛlɛ yɛkɔ Nyamenle anyunlu wɔ asɔneyɛlɛ nu a!\n2 Saa yɛkpondɛ kɛ Gyihova tie yɛ asɔneyɛlɛ a, ɔwɔ kɛ yɛsɛlɛ ye wɔ adenle mɔɔ ɔdie ɔto nu la azo. Na saa yɛnde mɔɔ Baebolo ne kilehile wɔ asɔneyɛlɛ nwo la abo a, duzu a yɛbayɛ a? Ɔhyia kɛ yɛte mɔɔ Ngɛlɛlera ne ka ye wɔ edwɛkɛ ɛhye anwo la abo ɔluakɛ asɔneyɛlɛ boa maa yɛbikye Gyihova kpalɛ.\nDUZU ATI A ƆWƆ KƐ YƐSƐLƐ GYIHOVA A?\n3. Debie ko mɔɔ anwo hyia mɔɔ ɔti ɔwɔ kɛ yɛsɛlɛ Gyihova la a le boni?\n3 Debie ko mɔɔ anwo hyia mɔɔ ɔti yɛsɛlɛ Gyihova la a le kɛ ɔwula yɛ anwosesebɛ kɛ yɛyɛ zɔ. Ye Edwɛkɛ ne tu yɛ folɛ kɛ: “Bɛmmadwenle debie biala anwo. Wɔ debie biala anu bɛyɛ moyɛlɛ nzɛlɛlɛ na bɛva mɔɔ bɛhyia nwolɛ la bɛdo Nyamenle anyunlu. Na Nyamenle anzonudwolɛ ne mɔɔ bo sonla ndelebɛbo muala azo la bazie bɛ ahonle nee bɛ adwenle gyɛlɛɛnye wɔ Kelaese ati.” (Felepaema 4:6, 7) Ɔda ali kɛ ɛnrɛhulo kɛ ɛkɛkpo ngyehyɛlɛ ɛhye mɔɔ aleɛabo amuala Tumivolɛ Kpole ne ɛyɛ ɛmaa yɛ la!\n4. Kɛzi Gyihova mɔɔ yɛsɛlɛ ye dahuu la maa abusuabɔlɛ mɔɔ yɛ nee ye lɛ la anu mia ɛ?\n4 Debie bieko mɔɔ ɔti ɔwɔ kɛ yɛyɛ asɔne la a le kɛ Gyihova mɔɔ yɛsɛlɛ ye dahuu la le adenle mɔɔ yɛdua zo yɛmaa abusuabɔlɛ mɔɔ yɛ nee ye lɛ la anu mia a. Tɛ mekɛ mɔɔ agɔnwolɛ mgbalɛ hyia debie la angomekye a bɛdi adwelie a. Emomu, agɔnwolɛ mgbalɛ dwenle bɛ nwo, na bɛ agɔnwolɛvalɛ ne anu mia kpalɛ wɔ mekɛ mɔɔ bɛda bɛ nzuzulɛ, bɛ ngyianlɛ, yɛɛ bɛ nganeɛdelɛ ali la. Kɛ abusuabɔlɛ mɔɔ yɛ nee Gyihova Nyamenle lɛ la noko de la ɛne. Ɔlua buluku ɛhye azo, wɔzukoa ninyɛne dɔɔnwo mɔɔ Baebolo ne kilehile fane Gyihova, ye subane nee ye atiakunlukpɔkɛ ne mɔ anwo la. Wɔranwu ye kɛ ɔwɔ ɛkɛ ne amgba. Asɔneyɛlɛ maa ɛnyia adenle ɛda wɔ nzuzulɛ nee kɛzi ɛte nganeɛ la ali ɛkile wɔ anwuma Selɛ ne. Mekɛ mɔɔ ɛlɛyɛ ɛhye la, ɛbabikye Gyihova.—Gyemise 4:8.\nDUZU NINYƐNE A ƆWƆ KƐ YƐDWU NWO A?\n5. Duzu a kile kɛ Gyihova ɛndie asɔneyɛlɛ kɔsɔɔti a?\n5 Asoo Gyihova tie asɔneyɛlɛ kɔsɔɔti? Suzu mɔɔ ɔhanle ɔhilele Yizilayɛma mɔɔ dele atua wɔ ngapezonli Ayezaya mekɛ zo la anwo nea: “Bɛyɛ nzɛlɛlɛ dɔɔnwo kɛyɛ nyɛ bɔbɔ a, menrɛdie. Bɛ sa anwo le mogya ngome.” (Ayezaya 1:15) Ɛhye ati nyɛleɛ bie bahola amaa Nyamenle akpo kɛ ɔkɛdie yɛ asɔneyɛlɛ. Amaa Nyamenle adie yɛ asɔneyɛlɛ la ɔwɔ kɛ yɛdwu ninyɛne bie mɔɔ ɔkulo kɛ yɛyɛ la anwo.\n6. Duzu titile a ɔwɔ kɛ yɛnyia na Nyamenle adie yɛ asɔneyɛlɛ a, na kɛ ɔkɛyɛ na yɛanyia ye ɛ?\n6 Debie ko mɔɔ anwo hyia kpalɛ la a le kɛ yɛbanyia diedi. (Maake 11:24) Ɛzoanvolɛ Pɔɔlo hɛlɛle kɛ: “Ɔyɛ se kɛ awie mɔɔ ɛnlɛ diedi la kɛhola kɛzɔ Nyamenle anye. Ɔluakɛ ɔwɔ kɛ awie mɔɔ ba Nyamenle ɛkɛ ne la die di kɛ Nyamenle wɔ ɛkɛ na ɔyila bɛdabɛ mɔɔ bɛkpondɛ ɔ bo zo la.” (Hibuluma 11:6) Dɔɔnwo boka diedi kpalɛ mɔɔ yɛnyia ye la anwo tɛla kɛ yɛkɛnwu kɛ Nyamenle wɔ ɛkɛ na ɔtie yɛ yɛɛ ɔbua yɛ asɔneyɛlɛ ala. Yɛdua yɛ nyɛleɛ zo a yɛkile kɛ yɛlɛ diedi a. Ɔwɔ kɛ yɛdua ɛbɛla mɔɔ yɛbɔ ye dahuu la azo yɛmaa ɔda ali wienyi kɛ yɛlɛ diedi.—Gyemise 2:26.\n7. (a) Duzu ati a ɔwɔ kɛ yɛfa ɛbulɛ yɛ nee Gyihova tendɛ wɔ asɔneyɛlɛ nu a? (b) Kɛ ɔkɛyɛ na yɛahile kɛ yɛbɛlɛ yɛ nwo aze yɛɛ yɛka yɛ ahonle nu edwɛkɛ wɔ mekɛ mɔɔ yɛlɛsɛlɛ Nyamenle la ɛ?\n7 Eza Gyihova anye la kɛ bɛdabɛ mɔɔ bɛba ɔ nyunlu wɔ asɔneyɛlɛ nu la bɛlɛ bɛ nwo aze na bɛka bɛ ahonle nu edwɛkɛ. Asoo ɔnle kɛ yɛbɛlɛ yɛ nwo aze wɔ mekɛ mɔɔ yɛlɛtendɛ yɛahile Gyihova la ɔ? Saa menli nyia adenle kɛ bɛ nee belemgbunli anzɛɛ maanle kpanyinli bie tendɛ a, bɛta bɛfa ɛbulɛ a bɛyɛ a na bɛkile kɛ bɛdie bɛto nu kɛ tumivolɛ ne lɛ gyinlabelɛ kpole. Fane nyɛ a ɔnle kɛ yɛfa ɛbulɛ yɛkɔ Gyihova anyunlu a! (Edwɛndolɛ 138:6) Nɔhalɛ nu, yemɔ a ɔle ‘Tumivolɛ Bedevinli Nyamenle’ ne a? (Mɔlebɛbo 17:1) Saa yɛlɛsɛlɛ Nyamenle a ɔwɔ kɛ adenle mɔɔ yɛdua zo yɛkɔ ɔ nyunlu la kile kɛ yɛfa bɛ nwo aze ɛbɛlɛlɛ yɛdie yɛto nu kɛ ɔkɔ anwuma ɔtɛla yɛ. Mɛlɛbɛnwoaze zɛhae bamaa yɛava nɔhalɛlilɛ yɛaha yɛ ahonle nu edwɛkɛ na yɛahoati asɔneyɛlɛ mɔɔ bɛti edwɛkɛ ko ne ala anu bɛka ye dɔɔnwo la. Gyisɛse hanle kɛ: “Bɛyɛ nzɛlɛlɛ a bɛmmaka edwɛkɛ ko ne ala bɛti nuhua dɔɔnwo.”—Mateyu 6:7, 8, NW.\n8. Duzu a ɔwɔ kɛ yɛyɛ wɔ mɔɔ yɛsɛlɛ la anwo a?\n8 Debie bieko mɔɔ ɔhyia amaa Nyamenle adie yɛ la a le kɛ ɔwɔ kɛ yɛyɛ mɔɔ nee yɛ asɔneyɛlɛ ne le ko la. Gyihova kulo kɛ yɛbɔ mɔdenle kpalɛ yɛdi yɛ asɔneyɛlɛ ne anwo gyima. Kɛ neazo la, saa yɛsɛlɛ kɛ, “Maa yɛ ɛnɛ dahuu aleɛ” a, ɔwɔ kɛ yɛbɔ mɔdenle yɛyɛ gyima biala mɔɔ yɛ sa kɛha ye la kpalɛ. (Mateyu 6:11; 2 Tɛsalonaekama 3:10) Saa yɛyɛ yɛ sinlidɔlɛ bie anwo nzɛlɛlɛ a, ɔwɔ kɛ yɛkoati gyinlabelɛ nee debie biala mɔɔ bahola ava yɛ ahɔ sɔnea nu la. (Kɔlɔsaema 3:5) Wɔ ninyɛne titile mɔɔ Nyamenle kulo kɛ yɛyɛ la anzi, ɔwɔ kɛ yɛnyia asɔneyɛlɛ nwo kpuyia bie mɔ anwo mualɛ.\nASƆNEYƐLƐ NWO KPUYIA BIE MƆ ANWO MUALƐ\n9. Nwane a ɔwɔ kɛ yɛ asɔneyɛlɛ dwu ye ɛkɛ a, na ɔwɔ kɛ ɔdua nwane anwo zo?\n9 Nwane a ɔwɔ kɛ yɛ asɔneyɛlɛ dwu ye ɛkɛ a? Gyisɛse hilehilele ye ɛdoavolɛma ne kɛ bɛmaa bɛ asɔneyɛlɛ ɛdwu “yɛ Ze mɔɔ wɔ anwuma” la ɛkɛ. (Mateyu 6:9) Ɛhye ati, ɔwɔ kɛ Gyihova Nyamenle ala a yɛ asɔneyɛlɛ dwu ye ɛkɛ a. Noko akee, Gyihova kulo kɛ yɛdie ɔ Ra Gyisɛse Kelaese, mɔɔ ɔwole ye kokye la yɛto nu. Kɛmɔ yɛzukoale ye wɔ Tile 5 ne la, bɛzoanle Gyisɛse bɛrale azɛlɛ ye azo kɛ ɛkpɔnedeɛ bɛvale ye bɛliele yɛ bɛvile ɛtane nee ewule nu. (Dwɔn 3:16; Wulomuma 5:12) Yemɔ a bɛkpa ye kɛ Ɛsɔfo Kpanyinli nee Ndɛnebuavolɛ a. (Dwɔn 5:22; Hibuluma 6:20) Ɛhye ati, Ngɛlɛlera ne ka kile yɛ kɛ yɛva yɛ asɔneyɛlɛ yɛlua Gyisɛse anwo zo. Ɔdaye mumua ne ɔhanle kɛ: “Mame a mele adenle ne, nɔhalɛ ne, nee ngoane ne a; awie biala ɛnrɛhola Selɛ ne ɛkɛ ne kɔ kyesɛ ɔdua me nwo zo.” (Dwɔn 14:6) Amaa Gyihova adie yɛ asɔneyɛlɛ la, ɔwɔ kɛ yɛdua ɔ Ra ne anwo zo yɛmaa yɛ asɔneyɛlɛ dwu ye ɛkɛ.\n10. Duzu ati a yɛlɛyɛ asɔne a ɔngyia kɛ yɛgyinla gyinlabelɛ kpɔtee bie ɛ?\n10 Asoo ɔwɔ kɛ yɛgyinla gyinlabelɛ titile bie wɔ mekɛ mɔɔ yɛlɛyɛ asɔne la? Kyɛkyɛ. Gyihova ɛnga kɛ ɔwɔ kɛ yɛmaa yɛ sa nee yɛ sonlabaka ne gyinla gyinlabelɛ kpɔtee bie. Baebolo ne kilehile kɛ yɛkola yɛyɛ asɔne wɔ gyinlabelɛ biala anu. Gyinlabelɛ ɛhye mɔ bie a le kɛ yɛkɛdɛnla aze, yɛkɛzi yɛ ti aze, yɛkɛhoto anzɛɛ yɛkɛgyinla. (1 Edwɛkɛsisilɛ 17:16; Nihɛmaya 8:6; Daneɛle 6:10; Maake 11:25) Mɔɔ nwolɛ hyia kpole la a le ahonle kpalɛ mɔɔ yɛbanyia la, na tɛ gyinlabelɛ bie mɔɔ awie mɔ banwu ye la ɔ. Nɔhalɛ nu, wɔ yɛ alehyenlɛ biala gyimayɛlɛ nu anzɛɛ mekɛ mɔɔ yɛkɛyia esiane bie la, yɛbahola yɛayɛ asɔne mɔɔ yɛmbuke yɛ nloa, wɔ ɛleka biala mɔɔ yɛwɔ la. Gyihova tie asɔneyɛlɛ zɛhae mɔ ɔnvane nwo kɛ bie a menli mɔɔ wɔ yɛ nwo ɛkɛ ne la ɛnde la.—Nihɛmaya 2:1-6.\n11. Ninyɛne mɔɔ gyegye yɛ la boni mɔ a yɛbahola yɛayɛ nwolɛ asɔne a?\n11 Duzu ninyɛne a yɛbahola yɛayɛ nwolɛ asɔne a? Baebolo ne kilehile nuhua kɛ: “Yɛdua ye [Gyihova] ɛhulolɛ zo yɛbiza ye debie biala a ɔtie yɛ.” (1 Dwɔn 5:14) Ɛhye ati, yɛbahola yɛabiza Nyamenle debie biala mɔɔ nee ye ɛhulolɛdeɛ yia la. Asoo ɔle ye ɛhulolɛdeɛ kɛ yɛkɛyɛ ninyɛne mɔɔ gyegye yɛ la anwo asɔne ɔ? Ɛhɛe! Gyihova mɔɔ yɛsɛlɛ ye wɔ asɔneyɛlɛ nu la le kɛ agɔnwolɛ kpalɛ mɔɔ yɛ nee ye ɛlɛdi adwelie la. Yɛbahola yɛaha yɛ ‘ngyianlɛ kɔsɔɔti yɛahile’ Nyamenle. (Edwɛndolɛ 62:8) Ɔle kpalɛ kɛ yɛbazɛlɛ yɛabiza ye sunsum nwuanzanwuanza ne, ɔluakɛ ɔbaboa yɛ yeamaa yɛayɛ mɔɔ le kpalɛ la. (Luku 11:13) Eza yɛbahola yɛazɛlɛ ye ɛkɛ ne adehilelɛ nee anwosesebɛ amaa yɛahola yɛazi kpɔkɛ kpalɛ na yɛagyinla ngyegyelɛ nloa. (Gyemise 1:5) Saa yɛyɛ ɛtane a, ɔwɔ kɛ yɛdua Kelaese afɔlebɔlɛ ne azo yɛsɛlɛ ɛtane fakyɛ. (Ɛfɛsɛsema 1:3, 7) Tɛ ninyɛne mɔɔ gyegye yɛ la angome a ɔwɔ kɛ yɛyɛ nwolɛ asɔne a. Ɔwɔ kɛ yɛyɛ asɔne yɛmaa menli gyɛne noko—yɛ mbusua nee yɛ gɔnwo mɔ azonvolɛ.—Gyima ne 12:5; Kɔlɔsaema 4:12.\n12. Kɛzi yɛbahola yɛava yɛ anwuma Selɛ ne anwo ninyɛne yɛalumua wɔ yɛ asɔneyɛlɛ nu ɛ?\n12 Ɔwɔ kɛ ninyɛne mɔɔ fane Gyihova Nyamenle anwo la a dumua wɔ yɛ asɔneyɛlɛ nu a. Nɔhalɛ nu yɛlɛ debie mɔɔ ɔwɔ kɛ yɛdua zo yɛfi ahonle nu yɛye ye ayɛlɛ na yɛda ye ase wɔ ye kpalɛyɛlɛ kɔsɔɔti anwo a. (1 Edwɛkɛsisilɛ 29:10-13) Wɔ Gyisɛse neazo asɔneyɛlɛ ne mɔɔ wɔ Mateyu 6:9-13 ne anu, ɔhilele yɛ kɛ yɛzɛlɛ kɛ Nyamenle duma nwo ɛde anzɛɛ bɛyɛ ye nwuanzanwuanza. Ɔhanle ɔdoale zo kɛ Nyamenle Belemgbunlililɛ ne ɛrɛla na bɛyɛ ye ɛhulolɛdeɛ wɔ azɛlɛ ye azo kɛmɔ bɛyɛ ye wɔ anwuma lɔ la. Gyisɛse hanle Gyihova anwo edwɛkɛ ɛhye mɔɔ anwo hyia la wiele kolaa na yeahwe adwenle yeahɔ ninyɛne mɔɔ hyia sonla la azo. Saa yɛdayɛ noko yɛfa Nyamenle yɛdumua wɔ yɛ asɔneyɛlɛ nu a, yɛmaa ɔda ali kɛ tɛ yɛ boɛyɛlɛ ngome ala a yɛdwenle nwo a.\n13. Duzu a Ngɛlɛlera ne maa yɛnwu ye wɔ asɔneyɛlɛ mɔɔ Nyamenle die to nu la tendenle nwo a?\n13 Kɛ ɔwɔ kɛ yɛ asɔneyɛlɛ tendenle yɛ ɛ? Baebolo ne ɛngile kɛzi ɔwɔ kɛ bɛ ti anwo anzɛɛ bagua nu asɔneyɛlɛ tendenle yɛ la. Ɔbahola yeayɛ asɔne sikalɛ mɔɔ bɛyɛ na bɛali aleɛ anzɛɛ bɛ ti anwo asɔne tendenle mɔɔ bɛyɛ bɛka bɛ ngyianlɛ kɔsɔɔti bɛkile Gyihova la. (1 Samoɛle 1:12, 15) Noko akee, Gyisɛse dendɛle tiale menli mɔɔ bu bɛ nwo tenlene mɔɔ ɛnee yɛ asɔne ndendenle amaa menli anwu bɛ la. (Luku 20:46, 47) Asɔneyɛlɛ zɛhae mɔ ɛnzɔ Gyihova anye. Mɔɔ hyia la a le kɛ yɛbavi yɛ ahonle nu yɛayɛ asɔne. Ɛhye ati, asɔneyɛlɛ mɔɔ Nyamenle die to nu la tendenle bagyinla mɔɔ hyia yɛ nee gyinlabelɛ mɔɔ yɛwɔ nu la azo.\nBɛbadie wɔ asɔneyɛlɛ wɔ mekɛ biala anu\n14. Saa Baebolo ne tu yɛ folɛ kɛ yɛyɛ “nzɛlɛlɛ dahuu” a duzu a ɔkile a, na kɛzi ɛhye le arɛlekyekyelɛ ɛ?\n14 Fane nyɛ a ɔwɔ kɛ yɛyɛ asɔne a? Baebolo ne tu yɛ folɛ kɛ yɛyɛ “nzɛlɛlɛ dahuu.” (Wulomuma 12:12; 1 Tɛsalonaekama 5:17) Nɔhalɛ nu, edwɛkɛ ɛhye ɛngile kɛ ɔwɔ kɛ yɛsɛlɛ Gyihova mekɛ ko biala wɔ alehyenlɛ ne anu. Emomu, Baebolo ne wula yɛ anwosesebɛ kɛ yɛyɛ asɔne dahuu na yɛhɔ zo yɛla Gyihova ase wɔ kpalɛ mɔɔ ɔyɛ ɔmaa yɛ, na yɛkpondɛ adehilelɛ, arɛlekyekyelɛ, nee anwosesebɛ yɛvi ye ɛkɛ. Asoo ɔnle arɛlekyekyelɛ kɛ yɛbanwu ye kɛ Gyihova ɛngile mekɛ tendenle anzɛɛ fane dodo mɔɔ ɔwɔ kɛ yɛ nee ye tendɛ wɔ asɔneyɛlɛ nu la? Saa yɛ nye die adenle mɔɔ yɛlɛ yɛyɛ asɔne la anwo amgba a, yɛbakpondɛ adenle dɔɔnwo yɛalua zo yɛamaa yɛ asɔneyɛlɛ adwu yɛ anwuma Selɛ ne ɛkɛ.\n15. Saa yɛyɛ yɛ ti anwo anzɛɛ bagua nu asɔneyɛlɛ yɛwie a duzu ati a ɔwɔ kɛ yɛka “Amen” a?\n15 Saa yɛyɛ asɔne yɛwie a duzu ati a ɔwɔ kɛ yɛka “Amen” a? Edwɛkɛ kpɔkɛ “amen” kile “ɔyɛ zɔ” anzɛɛ “ɔyɛ ɛkɛ.” Neazo mɔɔ wɔ Ngɛlɛlera ne anu la kile kɛ ɔle kpalɛ kɛ saa yɛyɛ yɛ ti anwo anzɛɛ bagua nu asɔne yɛwie a yɛkɛha “Amen.” (1 Edwɛkɛsisilɛ 16:36; Edwɛndolɛ 41:13) Yɛka “Amen” wɔ mekɛ mɔɔ yɛyɛ yɛ ti anwo asɔne yɛwie la a, ɔfoa zolɛ kɛ yɛ nzɛlɛlɛ ne vi yɛ ahonle nu. Awie yɛ bagua nu asɔne wie na yɛka “Amen”—yɛbuke yɛ nloa anzɛɛ yɛambuke a—ɔkile kɛ yɛdie edwɛkɛ ne mɔɔ ɔhanle la yɛto nu.—1 Kɔlentema 14:16.\nKƐZI NYAMENLE BUA YƐ ASƆNEYƐLƐ LA\n16. Anwodozo boni a yɛlɛ ye wɔ asɔneyɛlɛ nwo a?\n16 Asoo Gyihova bua yɛ asɔneyɛlɛ? Ɛhɛe, ɔbua! Yɛlɛ mɔɔ yɛgyinla zo yɛnyia anwodozo kɛ ‘nzɛlɛlɛ Tievolɛ’ ne babua asɔneyɛlɛ mɔɔ alesama mgbe mgbe fi bɛ ahonle nu yɛ la. (Edwɛndolɛ 65:2) Gyihova bahola alua ndenle ngakyile zo abua yɛ asɔneyɛlɛ.\n17. Duzu ati a yɛkola yɛka kɛ Nyamenle dua ye anwumabɔvolɛma nee ye azonvolɛ mɔɔ wɔ azɛlɛ ye azo la anwo zo bua yɛ asɔneyɛlɛ ɛ?\n17 Gyihova fa ye anwumabɔvolɛ ne mɔ nee ye azonvolɛ mɔɔ wɔ azɛlɛ ye azo la di gyima bua asɔneyɛlɛ. (Hibuluma 1:13, 14) Yɛlɛ neazo dɔɔnwo mɔɔ kile kɛ menli bie mɔ mɔɔ yɛle asɔne kɛ Nyamenle ɛboa bɛ ɛmaa bɛde Baebolo ne abo la yiale Gyihova azonvolɛ mɔɔ boale bɛ a. Neazo ɛhye mɔ di daselɛ kɛ anwumabɔvolɛma a li Belemgbunlililɛ edwɛkɛhanlɛ gyima ne anyunlu a. (Yekile 14:6) Saa yɛyɛ asɔne wɔ mekɛ mɔɔ yɛhyia moalɛ la a, Gyihova bahola alua Keleseɛnenli bie anwo azo aboa yɛ.—Mrɛlɛbulɛ 12:25; Gyemise 2:16.\nGyihova bahola alua Keleseɛnli bie anwo zo abua yɛ asɔneyɛlɛ\n18. Kɛzi Gyihova dua ye sunsum nwuanzanwuanza ne nee ye Edwɛkɛ ne azo bua ye azonvolɛ asɔneyɛlɛ ɛ?\n18 Gyihova Nyamenle eza dua ye sunsum nwuanzanwuanza ne nee ye Edwɛkɛ, Baebolo ne azo bua ye azonvolɛ asɔneyɛlɛ. Ɔbahola yeabua yɛ asɔneyɛlɛ ɔlua ye sunsum nwuanzanwuanza ne mɔɔ ɔbalua zo yeamaa yɛ adehilelɛ nee anwosesebɛ amaa yɛagyinla yɛ ngyegyelɛ nloa la azo. (2 Kɔlentema 4:7) Mekɛ dɔɔnwo ne ala Gyihova dua adehilelɛ mɔɔ yɛnyia yɛfi Baebolo ne anu mɔɔ boa yɛ maa yɛsi kpɔkɛ mɔɔ nrɛlɛbɛ wɔ nu la azo bua yɛ asɔneyɛlɛ. Saa yɛlɛyɛ yɛ ti anwo Baebolo ɛzukoalɛ anzɛɛ yɛlɛkenga Keleseɛnema mbuluku mɔɔ le kɛ ɛhye la a, yɛbahola yɛanyia Ngɛlɛlera nu edwɛkɛ mɔɔ baboa yɛ la. Edwɛkɛ mɔɔ bɛka ye wɔ Kelseseɛnema ayia bo anzɛɛ mɔɔ asafo nu kpanyinli bie mɔɔ ɔdwenle yɛ nwo baha la bahola ahwe yɛ adwenle ahɔ Ngɛlɛlera nu edwɛkɛ bie mɔɔ ɔwɔ kɛ yɛsuzu nwolɛ la azo.—Galeehyeama 6:1.\n19. Saa ɔdwu mekɛ ne bie na ɔyɛ kɛ asɛɛ bɛambua yɛ asɔneyɛlɛ a duzu a ɔwɔ kɛ yɛkakye a?\n19 Saa Gyihova ɛtɛbuale yɛ asɔneyɛlɛ a, ɔngile kɛ ɔngola ɔmbua asɔneyɛlɛ. Emomu, ɔwɔ kɛ yɛkakye kɛ Gyihova bua asɔneyɛlɛ maa ɔ nee ye ɛhulolɛdeɛ nee ye mekɛ yia. Ɔze yɛ ngyianlɛ nee kɛzi bɛdi nwolɛ gyima la kpalɛ ɔtɛla yɛ. Mekɛ dɔɔnwo ne ala Gyihova maa yɛ adenle maa ‘yɛkɔ zo yɛbiza, yɛkpondɛ, na yɛbɔ nu.’ (Luku 11:5-10) Mɔdenle zɛhae mɔɔ yɛbabɔ la maa Nyamenle nwu ye kɛ yɛ ɛhulolɛ ne anu yɛ se na yɛlɛ nɔhalɛ diedi. Bieko, Gyihova bahola abua yɛ asɔneyɛlɛ wɔ adenle mɔɔ bie a yɛnnwu ye la azo. Kɛ neazo la, bie a ɔnrɛye ngyegyelɛ bie ɔnrɛvi ɛkɛ, noko ɔbabua yɛ asɔneyɛlɛ ne ɔlua anwosesebɛ mɔɔ ɔbamaa yɛanyia yɛangyinla ɔ nloa la azo.—Felepaema 4:13.\n20. Duzu ati a ɔwɔ kɛ yɛfa adenle kpole mɔɔ yɛlɛ yɛyɛ nzɛlɛlɛ la yɛdi gyima kpalɛ a?\n20 Nea kɛzi yɛ nye die kɛ aleɛabo kpole ɛhye Bɔvolɛ ne bikye menli mɔɔ fɛlɛ ye nɔhalɛ nu wɔ asɔneyɛlɛ nu la kɔsɔɔti a! (Edwɛndolɛ 145:18) Bɛmaa yɛva adenle kpole ɛhye mɔɔ yɛlɛ yɛkɔ ɔ nyunlu wɔ asɔneyɛlɛ nu la yɛli gyima kpalɛ. Saa yɛyɛ zɔ a, yɛbanyia anyelazo mɔɔ yɛ anyelielɛ kɛ yɛbabikye Gyihova, nzɛlɛlɛ Tievolɛ ne kpalɛ.\nYɛsɛlɛ Gyihova dahuu a ɔboa ɔmaa yɛbikye ye kpalɛ.—Gyemise 4:8.\nAmaa Nyamenle adie yɛ asɔneyɛlɛ la, ɔwɔ kɛ yɛfa diedi, mɛlɛbɛnwoaze, nee nɔhalilɛ yɛsɛlɛ ye.—Maake 11:24.\nGyihova angomekye a ɔwɔ kɛ yɛdua ɔ Ra ne anwo zo yɛmaa yɛ asɔneyɛlɛ dwu ye ɛkɛ a.—Mateyu 6:9; Dwɔn 14:6.\nGyihova, ‘nzɛlɛlɛ Tievolɛ’ ne dua ye anwumabɔvolɛma, ye azɛlɛ ye azo azonvolɛ, ye sunsum nwuanzanwuanza ne, yɛɛ ye Edwɛkɛ ne azo bua yɛ asɔneyɛlɛ.—Edwɛndolɛ 65:2.\nFa nwa awie Fa nwa awie Bikye Nyamenle wɔ Asɔneyɛlɛ Nu


Wulutu Nee Nawome—“Me Nee Wɔ Yɛkɔ Ɛleka Mɔɔ Ɛlɛkɔ La” | Nɔhalɛ Diedi\n“Me Nee Wɔ Yɛkɔ Ɛleka Mɔɔ Ɛlɛkɔ La”\n1, 2. (a) Kilehile Wulutu nee Nawome adendulɛ ne nee nyane mɔɔ ɛnee bɛlɛdi la anu. (b) Kɛzi ɛnee Wulutu adendulɛ ne le ngakyile fi Nawome ɛdeɛ ne anwo ɛ?\nWULUTU nee Nawome lua Mowabe azɛlɛ wɔanaanwo ne mɔɔ la awoka ne mɔ avinli la azo. Bɛ mu nwiɔ a bɛlua azɛlɛ ɛhye azo a. Aleɛ ɛlɛdwo, na pɛ Wulutu mɔɔ ɔlɛnea ye ase anyunlu na ɔlɛdwenle ɛleka mɔɔ bɛbanyia bɛala la anwo nvoninli wɔ wɔ adwenle nu nea. Ɔkulo Nawome na ɔkpondɛ kɛ ɔyɛ mɔɔ ɔbahola biala la ɔnea ye.\n2 Bɛ nuhua ko biala ɛlɛdi nyane kpole. Nawome ɛyɛ kunlavolɛ ɛvolɛ dɔɔnwo noko kɛkala ɔlɛsu ɔ mra nwiɔ, Kaeleɔn nee Maalɔn, mɔɔ ɛwu kenlensa ye la. Wulutu noko ɛlɛdi nyane. Ɛnee ɔ hu a le Maalɔn. Ɔ nee Nawome ɛlɛkɔ ɛleka ko, Bɛtelɛhɛm mɔɔ wɔ Yizilayɛ la. Wɔ adenle bie azo, bɛ adendulɛ ne le ngakyile. Nawome ɛlɛkɔ ye sua zo. Wulutu ɛlɛfi ye sua zo, yeagyakyi ye abusua, ye amaamuo nee ye awozonle ɔ nzi yeahɔ ɛleka mɔɔ ɔnze ɛkɛ la.—Bɛgenga Wulutu 1:3-6.\n3. Kpuyia boni mɔ anwo mualɛ a baboa yɛ amaa yɛazukoa Wulutu diedi ne a?\n3 Duzu a hanle bɛlɛra ɛhye ɔmanle ɔyɛle nzenzaleɛ kpole ɛhye a? Kɛ ɔkɛyɛ na Wulutu ahola anlea ɔ nwo nee Nawome ɛ? Mualɛ ne mɔ mɔɔ yɛbanwu bɛ la bamaa yɛazukoa Mowabenli Wulutu diedi ne. (Eza nea ɛlɛka “ “Buluku Kɛnlɛma Bie.”) Mɔɔ lumua la, bɛmaa yɛzuzu deɛmɔti mraalɛ nwiɔ ɛhye radwule adenle tendenle ne mɔɔ kɔ Bɛtelɛhɛm azo la.\nAbusua Mɔɔ Bɛlɛdi Nyane\n4, 5. (a) Duzu a manle Nawome abusua ne hɔle Mowabe a? (b) Ngyegyelɛ boni a Nawome yiale wɔ Mowabe a?\n4 Bɛtetele Wulutu wɔ Mowabe, maanle ekyi bie mɔɔ wɔ Nyevile Wulera ne aduduleɛ la anu. Ɔwɔ awoka zo, mbaka dɔɔnwo ɛnle ɛkɛ yɛɛ mbɔnza gua ye foa ko. Saa ɛhɔne ba Yizilayɛ bɔbɔ a, “Mowabe maanle nu” ɛdeɛ bɛdua debie a ɔyɛ boɛ. Ɛhye a manle Wulutu yiale Maalɔn nee ye abusua ne a.—Wul. 1:1.\n5 Ɛhɔne mɔɔ rale Yizilayɛ la manle Nawome ahu Yilemɛlɛke nyianle adwenle kɛ ɔ nee ɔ ye nee ɔ mra mrenya nwiɔ ne tu ahɔ Mowabe. Ɛnee bɛ adendulɛ ne baha abusua ne anu amra diedi, ɔluakɛ ɛnee ɔwɔ kɛ Yizilayɛma sonle Gyihova dahuu wɔ ɛleka mɔɔ yehile bɛ la. (Mɛla 16:16, 17) Nawome ammaa ye diedi anga aze. Noko, mekɛ mɔɔ ɔ hu wule la ɔlile nyane.—Wul. 1:2, 3.\n6, 7. (a) Duzu ati a ɔgyegyele Nawome wɔ mekɛ mɔɔ ɔ mra mrenya ne mɔ gyale Mowabe mraalɛ la ɛ? (b) Duzu ati a kɛzi Nawome yɛle ye ase mɔ la le neazo kɛnlɛma ɛ?\n6 Bie a Nawome lile nyane bieko wɔ mekɛ mɔɔ ɔ mra mrenya ne mɔ gyale Mowabe mraalɛ la. (Wul. 1:4) Ɛnee ɔze kɛ ɔ nlenya Ebileham zoanle manle bɛhɔgyale raalɛ wɔ ye menli mɔɔ sonle Gyihova la anu bɛrɛlɛle ɔ ra Ayezeke. (Mɔl. 24:3, 4) Nzinlii, Mosisi Mɛla ne bɔle Yizilayɛma kɔkɔ kɛ bɛmmamaa bɛ mra mrenya nee bɛ mra mraalɛ gya nyɛvolɛ, ɔluakɛ bɛbahola bɛamaa Nyamenle menli azonle awozonle.—Mɛla 7:3, 4.\n7 Noko akee, Maalɔn nee Kaeleɔn gyale Mowabe mraalɛ. Bie a ɛhye gyegyele Nawome, noko ɔbɔle mɔdenle ɔhulole ye ase mɔ, Wulutu nee Ɔpa. Ɔbayɛ kɛ ɛnee ɔlɛ anyelazo kɛ kenlebie bɛdabɛ noko bɛbazonle Gyihova. Kɛ ɔde ye biala la, Wulutu nee Ɔpa anye liele Nawome anwo. Agɔnwolɛvalɛ kpalɛ zɔhane boale bɛ wɔ mekɛ mɔɔ bɛyiale ngyegyelɛ la. Mbɛlɛra nwiɔ ne annwo mralɛ na bɛ hu mɔ awu, bɛyɛle ahunlavolɛ.—Wul. 1:5.\n8. Duzu a hwenle Wulutu bikyele Gyihova a?\n8 Asoo ɛzonlenlɛ mɔɔ ɛnee Wulutu wɔ nu la boale ye manle ɔgyinlanle esiane ne anloa? Yɛnlie yɛnli. Ɛnee Mowabema sonle awozonle dɔɔnwo mɔɔ ɛnee bɛ nuhua kpanyinli ne a le Kimɔhye la. (Ɛdi. 21:29) Ɔzɔho kɛ bɛhilele menli nyane wɔ bɛ ɛzonlenlɛ nu na bɛvale ngakula bɛbɔle afɔle kɛmɔ ɛnee menli mɔɔ ɛha la yɛ la. Wulutu nwunle kɛ ɛlɔlɛ nee anwunvɔnezelɛ mɔɔ Yizilayɛ Nyamenle ne da ye ali anwo debie mɔɔ ɔzukoale ɔvile Maalɔn anzɛɛ Nawome ɛkɛ la ɛnee le ngakyile kolaa. Gyihova fa ɛhulolɛ nea ye menli, tɛ atisesebɛ ɔ. (Bɛgenga Mɛla ne 6:5.) Mekɛ mɔɔ Wulutu ahu ne wule la, bie a ɔbikyele Nawome na ɔmanle ɔhanle gyima mɔɔ Nyamenle bedevinli Gyihova ɛyɛ, nee kɛzi ɔfi ɛlɔlɛ yɛɛ anwunvɔnezelɛ nu ɔnea ye menli la anwo edwɛkɛ ɔhilele ye.\nMekɛ mɔɔ Wulutu ahu wule na ɔlɛdi nyane la ɔbikyele Nawome\n9-11. (a) Kpɔkɛ boni a Nawome, Wulutu, nee Ɔpa zile a? (b) Duzu a yɛsukoa yɛfi ngyegyelɛ mɔɔ dole Nawome, Wulutu, nee Ɔpa la anu a?\n9 Ɛnee Nawome anye la kɛ ɔbade edwɛkɛ kpalɛ bie yeavi ye sua zo. Kenle ko, ɔbayɛ kɛ ɔdele ye wɔ gualilɛnli bie ɛkɛ ne kɛ aleɛ ɛbu Yizilayɛ. Gyihova ɛhakyi ɔ nye wɔ ye menli ne anwo zo. Ɛnee Bɛtelɛhɛm ɛyɛ kpalɛ bieko kɛmɔ ye duma ne kile la, “Aleɛ Sua Nu.” Nawome zile kpɔkɛ kɛ ɔsia yeahɔ ye sua zo.—Wul. 1:6.\n10 Duzu a Wulutu nee Ɔpa bayɛ a? (Wul. 1:7) Ngyegyelɛ mɔɔ dole bɛ la manle bɛbikyele Nawome. Wulutu bikyele Nawome kpalɛ ɔlua atiakunlukɛnlɛma nee Gyihova anu diedi mɔɔ ɛnee Nawome lɛ la ati. Ahunlanvolɛ nsa ne dule bɛ bo kɛ bɛkɔ Dwuda.\n11 Wulutu edwɛkɛ ne maa yɛnwu kɛ ngyegyelɛ to kpalɛma nee ɛtanema kɔsɔɔti. (Nolo. 9:2, 11) Ɔmaa yɛnwu kɛ saa yɛ dɔvolɛ bie wu a, ɔwɔ kɛ yɛmaa awie mɔ kyekye yɛ rɛle—titile menli mɔɔ fa Gyihova, Nyamenle ne mɔɔ Nawome zonlenle ye yɛ bɛ ɛvealeka la.—Mrɛ. 17:17.\nWulutu Lale Ɛhulolɛ Kpundii Ali\n12, 13. Duzu ati a ɛnee Nawome kulo kɛ Wulutu nee Ɔpa sia kɔ bɛ sua zo a, na mɔlebɛbo ne duzu a mbɛlɛra nwiɔ ne yɛle a?\n12 Ahunlanvolɛ nsa ne hɔle moa kpalɛ la, edwɛkɛ bieko rale Nawome adwenle nu. Ɔdwenlenle mraalɛ nwiɔ ne mɔɔ ɔ nee bɛ lua la nee ɛlɔlɛ mɔɔ bɛlale ye ali bɛhilele ye nee ɔ mra ne mɔ la anwo. Ɛnee ɔngulo kɛ ɔmaa bɛdi nyane bieko. Saa bɛfi bɛ sua zo na bɛ nee ye kɔ a, duzu a ɔbahola yeayɛ yeamaa bɛ wɔ Bɛtelɛhɛm a?\n13 Yemɔti Nawome hanle kɛ: ‘Bɛzia, awie biala ɛhɔ ɔ nli sua nu. Gyihova nee bɛ ɛdɛnla gyɛlɛɛnye, kɛmɔ bɛ nee me nee menli mɔɔ ɛwu ɛhɔ la dɛnlanle la.’ Eza ɔzele bɛ kɛ Gyihova bamaa bɛanyia mrenya bɛagya, na bɛakyekye awuke. Edwɛkɛ ne toa zo kɛ: “Ɔyɛle bɛ atuu na ɔhɛlale bɛ. Na bɛdukuele nu bɛzunle.” Yɛte deɛmɔti ɛnee Wulutu nee Ɔpa kulo raalɛ ɛhye mɔɔ le atiakunlukɛnlɛma na ɔnle angomedi la abo. Mbɛlɛra nwiɔ ne zele ye kɛ: “Kyɛkyɛ, yɛ nee wɔ kɔ ɛleka mɔɔ ɛvi la.”—Wul. 1:8-10.\n14, 15. (a) Duzu a Ɔpa ziale kɛ ɔkayɛ a? (b) Mɔdenle boni a Nawome bɔle kɛ ɔmaa Wulutu azia a?\n14 Noko Nawome anlie bɛ edwɛkɛ ne ando nu. Ɔhanle ɔtinlinle zolɛ kɛ ɔnrɛhola ɔnrɛboa bɛ kpalɛ biala wɔ Yizilayɛ, ɔluakɛ ɔnlɛ kunli mɔɔ ɔbanlea ye, na yeayɛ mralɛ mrenya mɔɔ bɛbagya bɛ a, ɔnlɛ anyelazo biala. Ɔhanle kɛ ɔdi nyane kɛ yeangola yeamboa bɛ la. Ɔpa dele Nawome edwɛkɛ ne abo. Ɔlɛ abusua wɔ Mowabe, ɔ nli de aze, yɛɛ ɔlɛ ɛleka mɔɔ ɔbadɛnla. Ɛnee ɔle kpalɛ kɛ ɔbadɛnla Mowabe. Yemɔti ɔvale nyane ɔyɛle Nawome atuu na ɔziale ɔhɔle.—Wul. 1:11-14.\n15 Na Wulutu ɛ? Ɛnee Nawome edwɛkɛ ne fane ɔdaye noko ɔ nwo. Noko akee, yɛkenga kɛ: “Na Wulutu ɛdeɛ, yeamkponle kɛ ɔkɛzia.” Bie a ɛnee Nawome ɛlɛkɔ noko ɔkado ɔ nye la ɛnee Wulutu li ɔ nzi. Ɔzele ye kɛ: “Nea, ɛ hola ɛzia ɛhɔ ye sua zo ɔkazonle ye abusua bozonle ne mɔɔ ɔsonle ye dɛba la. Ɛdawɔ noko toa ye ɛ nee ye bɛhɔ.” (Wul. 1:15) Mɔɔ Nawome hanle la maa edwɛkɛ titile bie da ali. Tɛ kɛ ɛnee Ɔpa ɛzia ɛlɛkɔ ye menli ne anwo ala, emomu ɛnee yezia ɔkazonle ye “bozonle ne.” Ɛnee ɔ nye die nwo kɛ ɔbazonle Kimɔhye nee awozonle gyɛne. Asoo zɔhane a Wulutu dele nganeɛ a?\n16-18. (a) Kɛzi Wulutu lale ɛhulolɛ kpundii ali ɛ? (b) Ɛhulolɛ kpundii nwo debie boni a yɛsukoa yɛfi Wulutu ɛkɛ a? (Eza nea mraalɛ nwiɔ ne anwo nvoninli ne.)\n16 Mekɛ mɔɔ Wulutu gyi Nawome anyunlu ɛkɛ ne la ɛnee yezi mɔɔ ɔbayɛ la anwo kpɔkɛ dɛba wɔ ye ahonle nu. Ɛnee ɔkulo Nawome nee Nyamenle ne mɔɔ Nawome sonle ye la. Yemɔti Wulutu hanle kɛ: “Mmafoa me kɛ mengyakyi wɔ mengɔ anzɛɛ menzia na memmatoa wɔ. Ɔluakɛ me nee wɔ yɛkɔ ɛleka mɔɔ ɛlɛkɔ la, mebadɛnla ɛleka mɔɔ ɛkɛdɛnla la. Wɔ menli bayɛ me menli, na wɔ Nyamenle ne ayɛ me Nyamenle. Ɛleka mɔɔ ɛkɛwu ɛkɛla la, ɛkɛ ne yɛɛ medame mebawu meala a. [Gyihova] ɛdua me kakɛ ɛgua me bie zo kɛ menwɔgyakyi wɔ menwɔzia a, kyesɛ ewule na akpakye yɛ mu nwiɔ yɛ avinli.”—Wul. 1:16, 17.\n“Wɔ menli bayɛ me menli, na wɔ Nyamenle ne ayɛ me Nyamenle”\n17 Wulutu wule la ye ɛvolɛ kɛyɛ 3,000 ɛne, noko yɛtɛkakye edwɛkɛ mɔɔ ɔhanle la. Bɛmaa yɛnwu subane mɔɔ sonle bolɛ, ɛhulolɛ kpundii. Ɛhulolɛ mɔɔ ɛnee Wulutu lɛ la anu yɛ se, ɛhye ati ɔbetanle Nawome wɔ ɛleka biala mɔɔ ɔhɔle la. Ɛnee ewule ala a bahola akpakye bɛ avinli a. Nawome menli ne bayɛ ye menli, ɔluakɛ ɛnee Wulutu ɛlɛgyakyi debie biala mɔɔ ɔze ye wɔ Mowabe mɔɔ Mowabe awozonle boka nwo bɔbɔ la ɔ nzi. Wulutu anyɛ kɛ Ɔpa la, ɔvile ye ahonle nu ɔhanle kɛ ɔkpondɛ kɛ Nawome Nyamenle, Gyihova ne yɛ ye Nyamenle. *\n18 Akee bɛ mu nwiɔ bɛdoale adenle tendenle ne mɔɔ bɛlɛtu bɛahɔ Bɛtelɛhɛm la azo. Mgbondabulɛ bie ka kɛ ɔbayɛ kɛ bɛlile dapɛne ko na bɛadwu. Ɛhye manle bɛ nuhua ko biala nyianle adenle kyekyele ɔ gɔnwo arɛle.\n19. Kɛzi yɛbahola yɛala Wulutu ɛhulolɛ kpundii ne bie ali wɔ yɛ abusua nu, yɛ nee yɛ gɔnwo mɔ avinli, nee asafo ne anu ɛ?\n19 Ɛnɛ menli dɔɔnwo di nyane. Wɔ mekɛ ɛhye mɔɔ Baebolo ne ka kɛ “anwongyelelɛ dɔɔnwo bara” la anu, yɛ nwo amra wu na yɛdi nyane. (2 Tem. 3:1) Ɛhye ati yɛhyia Wulutu subane ne bie. Ɛhulolɛ kpundii—ɛhulolɛ mɔɔ ɔfa ɔ nwo ɔbeta debie na ɔngyakyi ye la—le subane kɛnlɛma mɔɔ nwolɛ hyia wɔ awozinli ewiade ɛhye anu a. Yɛhyia nwo wɔ agyalɛ nu, wɔ abusua nu, wɔ yɛ nee yɛ gɔnwo mɔ avinli, yɛɛ Keleseɛnema asafo ne anu. (Bɛgenga 1 Dwɔn 4:7, 8, 20.) Saa yɛnyia ɛhulolɛ zɔhane bie a, ɛnee yɛlɛsukoa Wulutu neazo kɛnlɛma ne.\nWulutu Nee Nawome Hɔle Bɛtelɛhɛm\n20-22. (a) Kɛzi Mowabe mɔɔ Nawome hɔle la hanle ye ɛ? (b) Adwenle mɔɔ ɛndenrɛ la boni a Nawome nyianle a? (Eza nea Gyemise 1:13.)\n20 Tɛ yɛ nloa ala a ɔwɔ kɛ yɛfa yɛka kɛ yɛlɛ ɛhulolɛ kpundii a; ɔwɔ kɛ yɛfa yɛ nyɛleɛ yɛda ye ali. Wulutu nyianle adenle kɛ ɔbala ɛhulolɛ kpundii ali yeahile Nawome nee Gyihova, Nyamenle ne mɔɔ yekpa kɛ ɔsonle ye la.\n21 Awieleɛ bɔkɔɔ ne, mraalɛ nwiɔ ne dwule Bɛtelɛhɛm, namule mɔɔ wɔ Gyɛlusalɛm nyiakɛ kɛyɛ mayɛlɛ nsia la azo. Ɔbayɛ kɛ ɛnee bɛze Nawome nee ye abusua ne wɔ sua ekyi ɛhye azo, ɔluakɛ Nawome dwule ɛkɛ ne la sua ne azo kpudwule. Mraalɛ mɔɔ wɔ sua ne azo la twe bɛ kɔme nea ye na bɛabiza kɛ, “Nawome ɛhye ɔ?” Ɔda ali kɛ adenle mɔɔ ɔdule ɔhɔle Mowabe la ɛmaa yehakyi; ɔ nyunlu kile kɛ ɔhɔle anwongyelelɛ nu na ɔlɛdi nyane.—Wul. 1:19.\n22 Nawome hanle ngyegyelɛ mɔɔ ɔdole ye la ɔhilele ye mbusuafoɔ nee ɔ gɔnwo mɔ. Ɔdele nganeɛ bɔbɔ kɛ ɔwɔ kɛ bɛkakyi ye duma Nawome ne mɔɔ kile “Me Fɛlɛkolilɛ” la na bɛfɛlɛ ye Maala mɔɔ kile “Ɛnwonle” la. O, Nawome! Ɔdele nganeɛ kɛ Dwobu la, na ɔnyianle adwenle kɛ Gyihova Nyamenle a vale ngyegyelɛ ɛhye mɔ rale ɔ nwo zo a.—Wul. 1:20, 21; Dwo. 2:10; 13:24-26.\n23. Duzu a Wulutu dwenlenle nwolɛ a, na ngyehyɛleɛ boni a ɛnee wɔ Mosisi Mɛla ne anu maa ehyiavolɛma a? (Eza nea ɔ bo ɛkɛ edwɛkɛ ne.)\n23 Mraalɛ nwiɔ ne dwule Bɛtelɛhɛm la, Wulutu bɔle ɔ bo dwenlenle kɛzi ɔbanlea ɔ nwo nee Nawome la anwo. Ɔnwunle kɛ Gyihova ɛyɛ ngyehyɛleɛ kɛnlɛma bie wɔ Mɛla ne mɔɔ ɔvale ɔmanle Yizilayɛma la anu mɔɔ boa ehyiavolɛma a. Bɛmanle bɛ adenle kɛ saa ɔdwu ɛbuhenle a bɛkola bɛkɔ awie mɔ ɛya nu bɛkɔsesa ma ne mɔɔ bɛgyakyi bɛ bɛ nzi anzɛɛ wɔ ɛya ne mɔ anloa la. *—Sɛlɛ. 19:9, 10; Mɛla 24:19-21.\n24, 25. Mekɛ mɔɔ Wulutu hɔvindele Bowaze ɛya nu la duzu a ɔyɛle a, na kɛzi ɛnee ma ɛsesalɛ gyima ne de ɛ?\n24 Ɛnee ɔle baale ɛdelɛ mekɛ, saa yɛfa yɛba ɛnɛ mekɛ ye anu a ɔbayɛ kɛ ɛnee ɔle April nu. Wulutu hɔle kɛ ɔkanlea saa ɔbanyia awie mɔɔ ɔbamaa yeasesa ma wɔ ye ɛya nu a. Ɔhɔvindele Bowaze, sukoavolɛ bie mɔɔ le Nawome ahu Yilemɛlɛke mɔɔ ɛwu la busuanli la ɛya nu. Ɔwɔ nuhua kɛ Mɛla ne maa ye adenle kɛ ɔkola ɔsesa ma ne bie ɛdeɛ, noko yeanli ɔ ti anwo; ɔzɛlɛle nrenya ne mɔɔ nea gyima ne azo la adenle. Ɔmanle ye adenle, na Wulutu bɔle gyimayɛlɛ bo.—Wul. 1:22–2:3, 7.\n25 Pɛ Wulutu mɔɔ li gyimayɛvoma ne anzi la anwo nvoninli nea. Mekɛ mɔɔ bɛlɛ bɛ ɛdedadeɛ ne bɛlɛpɛ baale ne la, ɛnee ɔli bɛ nzi ɔlɛsesa mɔɔ kɛgua aze anzɛɛ kɛha ɛkɛ la. Ɔkyekye mɔɔ ɔbanyia ye la na ɔfa ɔkɔ ɛleka mɔɔ ɔbawozo ma ne la. Ɔle gyima ɛsesebɛ mɔɔ die mekɛ, na saa ewia ne ɛlɛfi a yemɔ ɔnla aze fee. Noko akee, Wulutu angyakyi, ɔkagyinla la ɛnee ɔlɛkyikyi ɔ nyunlu ɛhɛnlɛnra anzɛɛ ɔlɛkɔ yeahɔli debie wɔ “kpɔda” ne mɔɔ bɛbo bɛmaa gyimayɛvoma ne la abo.\nWulutu hulole kɛ ɔbayɛ gyima ɛsesebɛ mɔɔ bɛmbu ye la yeanlea ɔ nwo nee Nawome\n26, 27. Subane boni a ɛnee Bowaze lɛ a, na kɛzi ɔ nee Wulutu lile ɛ?\n26 Ɔbayɛ kɛ Wulutu anzuzu kɛ awie mɔ ɛlɛnea ye, noko bɛnwunle ye. Bowaze nwunle ye na ɔbizale ɔ nwo edwɛkɛ wɔ ye sonvolɛ ne mɔɔ nea gyima ne azo la ɛkɛ. Bowaze le awie mɔɔ ɔlɛ diedi, ɔyɛ ye gyimayɛvoma mɔɔ nyɛvolɛ boka nwo la mo na ɔka kɛ: ‘Gyihova nee bɛ ɛdɛnla.’ Bɛdabɛ noko bɛdie zo zɔhane ala. Nrenya kpanyinli ɛhye mɔɔ sunsum nu ninyɛne hyia ye la bule Wulutu kɛ ɔ ra.—Wul. 2:4-7.\n27 Bowaze vɛlɛle Wulutu kɛ “me ra raalɛ” na ɔhanle ɔhilele ye kɛ ɔmmakɔ ɛya gyɛne nu ɔkɔsesa ma na ɔ nee ye sonvolɛ mraalɛ ne mɔ ɛwoa ye ɛya ne anu amaa nrenya biala angyegye ye. Ɔmanle bɛmanle Wulutu ewiazo aleɛ. (Bɛgenga Wulutu 2:8, 9, 14.) Mɔɔ tɛla biala la, ɔhanvole ye na ɔmanle ye anwosesebɛ. Wɔ adenle boni azo?\n28, 29. (a) Duma kpalɛ boni a Wulutu nyianle a? (b) Kɛ ɔkɛyɛ na wɔava Gyihova wɔayɛ wɔ ɛvealeka kɛ Wulutu ɛ?\n28 Mekɛ mɔɔ Wulutu bizale Bowaze debie mɔɔ ɔdaye ɛyɛvolɛ yeyɛ mɔɔ ɔti yenyia ɔ nyunlu ɛlolɛ la, ɔbuale ye kɛ yede mɔɔ yeyɛ yemaa ye ase Nawome la kɔsɔɔti. Ɔbayɛ kɛ Nawome hanle Wulutu anwo edwɛkɛ kpalɛ hilele mraalɛ mɔɔ wɔ Bɛtelɛhɛm la, na bɛdabɛ noko bɛhanle bɛmanle Bowaze dele. Eza Bowaze nwunle kɛ Wulutu ɛrayɛ Gyihova sonvolɛ, ɔluakɛ ɔhanle kɛ: ‘Gyihova ɛyila wɔ wɔ mɔɔ wɔyɛ la anwo; Gyihova ɛlo wɔ molozo na Yizilayɛ Nyamenle ne mɔɔ wɔravea ɔ ndɛba abo la ɛva wɔ ɛzie boɛ.’—Wul. 2:12.\n29 Nea kɛzi edwɛkɛ ɛhye manle Wulutu anwosesebɛ a! Ɛnee yezi kpɔkɛ kɛ ɔbavea Gyihova Nyamenle andɛba abo, kɛmɔ anloma ralɛ bie fea ɔ nli andɛba abo na ɔnyia banebɔlɛ la. Ɔyɛle Bowaze mo kɛ ɔdendɛle kɛnlɛma ɔhilele ye la. Wulutu yɛle gyima wɔ ɛya ne anu toonwo aleɛ dwole.—Wul. 2:13, 17.\n30, 31. Gyimayɛlɛ, anyezɔlɛ, nee ɛhulolɛ kpundii nwo ninyɛne boni a yɛsukoa yɛfi Wulutu ɛkɛ a?\n30 Wulutu diedi ne le neazo kɛnlɛma maa yɛdayɛ mɔɔ yɛde anwogyegyelɛ mekɛ ɛhye anu la. Yeande nganeɛ kɛ kɛmɔ ɔle kunlavolɛ la ati ɔwɔ kɛ awie mɔ yɛ ninyɛne maa ye, yemɔti ɔ nye zɔle moalɛ biala mɔɔ ɔnyianle la. Yeanze nyiane kɛ ɔbayɛ gyima ɛsesebɛ mɔɔ bɛmbu ye bie la yeava yeanlea awie mɔɔ ɔkulo ye la. Ɔvale folɛdulɛ mɔɔ ɔbaboa ye yeamaa ɔ nee menli gyɛne ayɛ gyima wɔ ɛleka mɔɔ banebɔlɛ wɔ la ɔlile gyima. Mɔɔ hyia kpalɛ la, yeammaa ɔ rɛle anvi ye nɔhalɛ ɛvealeka ne—ɔ Ze, Gyihova Nyamenle mɔɔ bɔ ɔ nwo bane la.\n31 Saa yɛda ɛhulolɛ kpundii ali kɛmɔ Wulutu yɛle la na yɛdi ye mɛlɛbɛnwoaze, gyima ɛsesebɛ ɛyɛlɛ nee ye anyezɔlɛ neazo ne anzi a, yɛdayɛ noko yɛ diedi ne baboa awie mɔ. Kɛzi Gyihova nleanle Wulutu nee Nawome ɛ? Yɛbazuzu ɛhye anwo wɔ tile mɔɔ doa zo la anu.\nBuluku Kɛnlɛma Bie\nBɛha Wulutu buluku ne anwo edwɛkɛ kɛ buluku ekyi mɔɔ nuhua yɛ fɛ na ɔsonle bolɛ. Nuhua edwɛkɛ ne ɛnle kɛ Maanlebuvolɛma buluku ne mɔɔ li ɔ nyunlu na ɔmaa yɛnwu mekɛ mɔɔ bɛhɛlɛle Wulutu buluku ne la. (Wul. 1:1) Ɔda ali kɛ Samoɛle a hɛlɛle mbuluku nwiɔ ɛhye a. Noko mekɛ mɔɔ ɛlɛkenga Baebolo ne la, ɛbanwu kɛ ɛleka mɔɔ bɛva Wulutu buluku ne bɛwula wɔ Baebolo ne anu la fɛta bɔkɔɔ. Saa ɛkenga konle konle nwo edwɛkɛ mɔɔ wɔ Maanlebuvolɛma buluku ne anu ɛwie a, akee wɔara buluku ekyi ɛhye mɔɔ kakye yɛ kɛ Gyihova arɛle ɛnvi anzondwolɛ menli mɔɔ ɛlɛyia ngyegyelɛ la azo. Edwɛkɛ sikalɛ ɛhye maa yɛnwu ɛlɔlɛ, ewule, diedi, nee nɔhalɛlilɛ nwo edwɛkɛ mɔɔ boa yɛ muala la.\n^ ɛden. 17 Yɛ ye nzonlɛ kɛ Wulutu anva amodinli “Nyamenle” ala a lile gyima a, kɛmɔ nyɛvolɛ bie mɔ yɛ ye la; wɔ aneɛ mɔɔ bɛlumuale bɛvale bɛhɛlɛle Baebolo ne la anu, ɔvale Nyamenle duma Gyihova noko ɔlile gyima. The Interpreter’s Bible ne ka kɛ: “Kɛlɛvolɛ ne manle ɔlale ali kɛ ɛnee ɛyɛvolɛ ɛhye sonle nɔhalɛ Nyamenle ne.”\n^ ɛden. 23 Ɛnee ɔle mɛla kɛnlɛma mɔɔ Wulutu ɛtɛnwunle bie ɛlɛ wɔ ye sua zo a. Wɔ tete ne, ɛnee menli mɔɔ wɔ Aduduleɛ afoa nu la ɛmbu ahunlavolɛ fee. Buluku bie hanle kɛ: “Saa raalɛ ɔ hu wu a, kyesɛ ɔ mra mrenya na anlea ye; saa ɔnlɛ bie a, ɔwɔ kɛ ɔtɔne ɔ nwo ɔkɔ akɛlɛzonlenlɛ nu anzɛɛ ɔbɔ tuutuu ɛbɛla anzɛɛ ɔwu.”\nKɛzi Wulutu lale ye ali kɛ ɔdie Gyihova Nyamenle ɔdi ɛ?\nKɛzi Wulutu lale ɛhulolɛ kpundii ali ɛ?\nDuzu ati a Gyihova anye liele Wulutu anwo a?\nNdenle boni mɔ azo a ɛkulo kɛ ɛsukoa Wulutu diedi ne a?\nFa nwa awie Fa nwa awie “Me Nee Wɔ Yɛkɔ Ɛleka Mɔɔ Ɛlɛkɔ La”


Awolɛ fofolɛ kɔ dahuu anyelazo nu (3-12)\n1 Pita, Gyisɛse Kelaese ɛzoanvolɛ, ɛlɛkɛlɛ ahɔmaa nyɛvolɛ mɔɔ ɛde ɛkponde Pɔntɛse, Galeehyea, Kapadosea, Ehyea, yɛɛ Baetenea, bɛdabɛ mɔɔ bɛkpa bɛ 2 kɛ mɔɔ Nyamenle Selɛ ne nwunle ye ziele wɔ sunsum nu anwodelɛ nu la, amaa bɛayɛ tieyɛ na bɛakponde Gyisɛse Kelaese mogya ne wɔ bɛ nwo: Ɛlolɛ nee anzodwolɛ molozo ɛha bɛ. 3 Ayɛlɛyelɛ ɛha Nyamenle, yɛ Awulae Gyisɛse Kelaese ɔ Ze ne, ɔluakɛ ye anwunvɔnezelɛ kpole ne ati, yedwazo Gyisɛse Kelaese yevi mowuamra anu na ɔlua zo yemaa bɛwo yɛ fofolɛ na yɛnyia anyelazo mɔɔ wɔ ɛkɛ ne dahuu la, 4 amaa yɛanyia agyapadeɛ mɔɔ ɛmkpɔlɔ na evinli ɛnle nwo yɛɛ ɔmkpa la. Bɛva bɛzie anwuma lɔ bɛmaa bɛmɛ, 5 mɔɔ Nyamenle tumi ne dua diedi zo bɔ bɛ nwo bane maa ngoanelielɛ mɔɔ bɛbala ye ali wɔ mekɛ ne mɔɔ li awieleɛ la. 6 Ɛhye ati bɛlɛdi fɛlɛko kpole ɛdeɛ, noko kɛkala ɔhyia kɛ sɔnea ngakyile maa bɛ rɛle bɔ mekɛ ekyi, 7 amaa bɛ diedi ne mɔɔ bɛzɔ bɛnlea na ɔsonle bolɛ kpole ɔtɛla nvutuke mɔɔ bɛva senle bɛzɔ bɛnlea* noko ɔsɛkye la, ava ayɛlɛyelɛ, anyunlunyia nee enililɛ arɛlɛ bɛ wɔ mekɛ mɔɔ bɛbala Gyisɛse Kelaese ali la. 8 Bɛannwu ye ɛlɛ noko bɛkulo ye. Kɛkala bɛnnwu ye noko bɛdie ye bɛdi na bɛfa anyelielɛ mɔɔ bɛngola ye ka mɔɔ anyunlunyia wɔ nu la bɛdi fɛlɛko kpole, 9 wɔ mekɛ mɔɔ bɛ sa ɛha bɛ diedi nwo bodane ne mɔɔ le bɛ ngoanelielɛ la.* 10 Wɔ ngoanelielɛ ɛhye anwo, ngapezoma mɔɔ hanle ɛlolɛ ne mɔɔ le bɛ ɛdeɛ la anwo edwɛkɛ dole ɛkɛ la bɔle mɔdenle yɛle nvedenvedenu nee neɛnleanu kpalɛ. 11 Bɛhɔle zo bɛnleɛnleanle nu kɛ bɛkɛnwu mekɛ anzɛɛ ɛlobɔ holɛ ko mɔɔ sunsum ne mɔɔ wɔ bɛ nu la ɛlɛkile wɔ Kelaese anwo wɔ mekɛ mɔɔ ɔlile amaneɛ mɔɔ Kelaese banwu ye nee anyunlunyia mɔɔ bali ɔ nzi ara la anwo daselɛ la. 12 Bɛyele bɛhilele bɛ kɛ ninyɛne ɛhye mɔ ɛnle bɛ ɛdeɛ, emomu bɛmɛ mɔɔ bɛha ninyɛne ɛhye mɔ bɛhile bɛ la a bɛlɛfa bɛazonle bɛ a, ɔlua menli mɔɔ luale sunsum nwuanzanwuanza ne mɔɔ bɛzoanle ye bɛvile anwuma la moalɛ zo bɔle edwɛkpa ne nolo hilele bɛ la anwo azo. Ninyɛne ɛhye mɔ a anwumabɔvolɛma anye ɛbolo kɛ bɛkɛde ɔ bo a. 13 Ɔti bɛziezie bɛ adwenle bɛmaa gyima kpole; bɛmaa bɛ nye ɛla ɛkɛ; bɛva bɛ nye bɛdo ɛlolɛ ne mɔɔ bɛ sa baha ye wɔ mekɛ mɔɔ bɛbala Gyisɛse Kelaese ali la azo. 14 Bɛle ngakula mɔɔ bɛyɛ tieyɛ, bɛmmadi atiakunluwɔzo mɔɔ ɛnee bɛlɛ ye wɔ mekɛ mɔɔ ɛnee bɛnze ɛhwee la anzi, 15 na kɛ mɔɔ Nwuanzanwuanzanli ne mɔɔ vɛlɛle bɛ la de la, bɛdabɛ noko bɛyɛ nwuanzanwuanza wɔ bɛ nyɛleɛ muala anu, 16 ɔluakɛ bɛhɛlɛ kɛ: “Bɛyɛ nwuanzanwuanza, ɔluakɛ mele nwuanzanwuanza.” 17 Na saa bɛlɛfɛlɛ Selɛ ne mɔɔ ɔnnea sonla nyunlu na ɔbua ndɛne kɛ mɔɔ awie biala gyima de la a, bɛva ɛzulolɛ bɛbɔ bɛ ɛbɛla wɔ mekɛ mɔɔ bɛle nyɛvolɛ la. 18 Na bɛze kɛ tɛ ninyɛne mɔɔ sɛkye, mɔɔ le kɛ dwɛtɛ fufule anzɛɛ nvutuke la a bɛvale bɛliele* bɛ bɛvile bɛ ɛbɛlabɔlɛ mgbane ne mɔɔ bɛ nlenyia mɔ vale gyakyile bɛ la anu a. 19 Emomu, ɔlua mogya mɔɔ sonle bolɛ kɛ boaneralɛ mɔɔ dɛne nee ngehanleɛ ɛnle ɔ nwo, Kelaese ɛdeɛ ne la azo. 20 Nɔhalɛ nu, ɛnee bɛze ye kolaa na bɛabɔ ewiade, noko bɛdabɛ ti bɛlale ye ali wɔ mekɛ ne awieleɛ. 21 Ɔlua ɔ nwo zo bɛlie Nyamenle mɔɔ dwazole ye vile mowuamra anu na ɔwulale ye anyunlunyia la bɛli, amaa bɛ diedi nee bɛ anyelazo adɛnla Nyamenle anu. 22 Kɛkala mɔɔ bɛdie nɔhalɛ ne na ɔlua zo bɛde bɛ nwo* na bɛnyia nɔhalɛ mediema ɛlɔlɛ la, bɛvi ahonle nu bɛhulo bɛ nwo ngoko kpalɛ. 23 Ɔluakɛ bɛwo bɛ fofolɛ, tɛ ma mɔɔ kpɔlɔ la anu, emomu ma mɔɔ ɛmkpɔlɔ* la anu, ɔlua tease Nyamenle ne mɔɔ ɔwɔ ɛkɛ ne dahuu la edwɛkɛ zo. 24 Na “menli kɔsɔɔti le kɛ ndile, yɛɛ bɛ anyunlunyia le kɛ ɛbɔ nu felawɔse; ndile ne nwoso na felawɔse ne kpolo, 25 noko Gyihova* edwɛkɛ ne wɔ ɛkɛ ne dahuu.” Na “edwɛkɛ” ɛhye a le edwɛkpa ne mɔɔ bɛbɔ ye nolo bɛhile bɛ la.


Dwɔn Mɔɔ Limoa 2:1-29\nGyisɛse, mgbɔdalɛ afɔlebɔdeɛ (1, 2)\nYe mɛla zo ɛlilɛ (3-11)\n2 Me mra ngakula, melɛkɛlɛ bɛ ɛhye mɔ amaa bɛanyɛ ɛtane. Noko saa awie yɛ ɛtane a, yɛlɛ boavolɛ* wɔ Selɛ ne anwo lɔ, Gyisɛse Kelaese,+ tenlenenli ne.+ 2 Na ɔle yɛ ɛtane nwo mgbɔdalɛ afɔlebɔdeɛ,+ tɛ yɛ ngome, emomu menli mɔɔ wɔ ewiade amuala la noko boka nwo.+ 3 Na ɛhye a maa yɛnwu kɛ yɛze ye a, saa yɛkɔ zo yɛdi ye mɛla ne mɔ azo a. 4 Awie mɔɔ ka kɛ, “Meze ye,” noko ɔnli ye mɛla ne mɔ azo la le adalɛ na nɔhalɛ ne ɛnle ye nu. 5 Emomu awie biala mɔɔ di ye edwɛkɛ ne azo la, yemɔ a le sonla ne mɔɔ Nyamenle ɛlɔlɛ ne di munli wɔ ye nu amgba a.+ Ɛhye a maa yɛnwu kɛ yɛ nee ye le ko a.+ 6 Awie mɔɔ ka kɛ ɔ nee ye le ko la, ɔwɔ kɛ ɔkɔ zo ɔbɔ ye ɛbɛla kɛ mɔɔ Kelaese bɔle ye ɛbɛla la.*+ 7 Alɔvolɛ, mengɛlɛ mɛla fofolɛ biala membɛlɛ bɛ, emomu mɛla dɛba ne mɔɔ bɛnyianle ye mɔlebɛbo ne la.+ Mɛla dɛba ɛhye a le edwɛkɛ ne mɔɔ bɛdele la. 8 Bieko, melɛkɛlɛ mɛla fofolɛ mearɛlɛ bɛ mɔɔ le nɔhalɛ wɔ ɔdaye nee bɛdabɛ noko bɛ afoa nu a, ɔluakɛ awozinli ne ɛlɛpɛ nu na nɔhalɛ wienyi ne ɛlɛta dɛbadɛba.+ 9 Awie biala mɔɔ ka kɛ ɔwɔ wienyi ne anu noko ɔkpɔ+ ɔ diema la tɛbɔ awozinli ne anu.+ 10 Awie biala mɔɔ kulo ɔ diema la de wienyi ne anu,+ na debie biala ɛnle ye nu mɔɔ tenda awie agyakɛ anu a. 11 Na awie biala mɔɔ kpɔ ɔ diema la de awozinli ne anu yɛɛ ɔlua awozinli ne anu,+ na ɔnze ɛleka mɔɔ ɔlɛkɔ la+ ɔluakɛ awozinli ne ɛzi ɔ nye. 12 Ngakula, melɛkɛlɛ bɛ ɔluakɛ ye duma ne ati bɛva bɛ ɛtane bɛhyɛ bɛ.+ 13 Egya mɔ, melɛkɛlɛ bɛ ɔluakɛ bɛranwu ahenle mɔɔ ɛnee wɔ ɛkɛ ne ɔvi mɔlebɛbo ne la. Mgbavolɛ, melɛkɛlɛ bɛ ɔluakɛ bɛli amumuyɛnli ne anwo zo konim.+ Ngakula, melɛkɛlɛ bɛ ɔluakɛ bɛranwu Selɛ ne.+ 14 Egya mɔ, melɛkɛlɛ bɛ ɔluakɛ bɛranwu ahenle mɔɔ ɛnee wɔ ɛkɛ ne ɔvi mɔlebɛbo ne la. Mgbavolɛ, melɛkɛlɛ bɛ ɔluakɛ bɛ nwo yɛ se+ yɛɛ Nyamenle edwɛkɛ ne de bɛ nu+ na bɛli amumuyɛnli ne anwo zo konim.+ 15 Bɛmmakulo ewiade ye anzɛɛ ninyɛne mɔɔ wɔ ewiade ye anu la.+ Saa awie kulo ewiade ye a, Selɛ ne anwo ɛlɔlɛ ɛnle ye nu;+ 16 ɔluakɛ ewiade ye anu debie biala—nwonane nu atiakunluwɔzo+ nee ɛnyelɛzo atiakunluwɔzo+ nee ɛbɛlabɔlɛ nu ninyɛne mɔɔ awie fa tu ɔ nwo* la—ɛnvi Selɛ ne, emomu ɔvi ewiade ye. 17 Bieko, ewiade ne nee ye atiakunluwɔzo ɛlɛpɛ nu,+ noko awie mɔɔ yɛ Nyamenle ɛhulolɛdeɛ la de aze dahuu.+ 18 Ngakula, yɛwɔ dɔnehwele ne mɔɔ li awieleɛ la anu na kɛ mɔɔ bɛdele kɛ mɔɔ dwazo tia Kelaese la bara la,+ kɛkala bɔbɔ menli dɔɔnwo mɔɔ dwazo tia Kelaese la ɛra,+ na ɛhye a maa yɛnwu kɛ yɛwɔ dɔnehwele ne mɔɔ li awieleɛ la anu a. 19 Bɛvi yɛ nu a bɛhɔle a, noko ɛnee bɛmboka yɛ nwo;+ ɔboalekɛ saa ɛnee bɛboka yɛ nwo a, anrɛɛ bɛ nee yɛ dɛnlanle. Noko bɛgyakyile yɛ bɛhɔle amaa yeala ali kɛ tɛ awie biala a boka yɛ nwo a.+ 20 Na bɛmɛ, nwuanzanwuanzanli ne ɛkpokpa bɛ,+ na bɛ muala bɛze nɔhalɛ ne. 21 Tɛ kɛ asɛɛ bɛnze nɔhalɛ ne+ la ati a melɛkɛlɛ bɛ a, melɛkɛlɛ bɛ ɔboalekɛ bɛze nɔhalɛ ne, yɛɛ adalɛ biala noko ɛnvi nɔhalɛ ne anu.+ 22 Saa tɛ sonla ne mɔɔ ɛnlie ɛndo nu kɛ Gyisɛse a le Kelaese ne la a le adalɛ a, ɛnee nwane ɔ?+ Ɛhye a dwazo tia Kelaese a,+ yemɔ a ɔnlie Selɛ ne nee Ralɛ ne ɔndo nu a. 23 Awie biala mɔɔ ɛnlie Ralɛ ne ɛndo nu la ɛnlie Selɛ ne ɛndo nu.+ Na awie biala mɔɔ die Ralɛ ne to nu la,+ ɛlie Selɛ ne noko ɛdo nu.+ 24 Na bɛmɛ, bɛmaa mɔɔ bɛdele ye mɔlebɛbo ne la ɛdɛnla bɛ nu.+ Saa mɔɔ bɛdele ye mɔlebɛbo ne la tɛnla bɛ nu a, bɛdabɛ noko bɛ nee Ralɛ ne bayɛ ko na bɛ nee Selɛ ne ayɛ ko. 25 Bieko, ɛhye a le debie mɔɔ ɔdaye mumua ne ɔvale ɔbɔle yɛ ɛwɔkɛ a—dahuu ngoane.+ 26 Melɛkɛlɛ bɛ ɛhye wɔ bɛdabɛ mɔɔ bɛlɛbɔ mɔdenle kɛ bɛbɛlɛbɛla bɛ la anwo. 27 Na bɛmɛ, ɛkpokpalɛ ne mɔɔ bɛnyianle bɛvile ye ɛkɛ ne la de bɛ nu,+ na ɔngyia kɛ awie kɛhilehile bɛ; emomu ɛkpokpalɛ ne mɔɔ vi ye ɛkɛ ne la ɛlɛkilehile bɛ ninyɛne kɔsɔɔti+ yɛɛ ɔle nɔhalɛ na ɔnle adalɛ. Na kɛ mɔɔ yehilehile bɛ la, bɛ nee ye ɛyɛ ko.+ 28 Ɔti kɛkala, ngakula, bɛ nee ye ɛyɛ ko amaa saa bɛda ye ali a, yɛahola yɛadendɛ mɔɔ yɛnzulo+ na yɛanva nyiane yɛanvi ɔ nyunlu wɔ mekɛ mɔɔ ɔkɛra la. 29 Saa bɛze kɛ ɔle tenlenenli a, ɛnee bɛnwu ye noko kɛ awie biala mɔɔ yɛ debie mɔɔ tenrɛ la le ɔ ra.+


Kɛdɛba nee Ɛnwɔnra Era aranha e era tartauga\nFrancis Benle Aitor Fuentes Parés\nkenle ko bie kɛdɛba vale elue kɛlɛma bie wɔ ye suanzi ɛya ne anu.\nɔdondonle elue ne kɛlɛma kpalɛ naa ɔwiele naa ɔyɛle ye adwenle kɛ ɔdi la awie bɔle ye alenkɛ ne anu.\nangomedi ti ɔkunlu dele ye ɔluakɛ ɔze kɛ ahenle bali ye elue ne bie.\nɔbukɛle ye alenkɛ ne la ɔnwunli kɛ ɛnwɔnra ɔ.\nɔliele ye naa ɔbizale ye amaneɛ.\nɛnwɔnra bɔ ye amaneɛ ne la ɔhanle kɛ me wɔ adendulɛ nu naa mendwule wɔ sua ne anzi la mendele elue bɛtondo evuanlɛ wɔ wɔ sua ne anu naa ɔluakɛ mevɛ naa ɛhɔne ɛlɛku me la ati a memakyi a.\nwɔ kɛdɛba suazo ɛyɛvolɛ basokoɛ wɔ a aleɛ biala mɔ ɛlɛ ye la ɛma ye bie ɛhye ati ɔwɔkɛ kɛdɛba ma ɛnwɔnra elue ne bie.\nangomedi kɛdɛba ɛngulo kɛ ɔbama ɛnwɔnra elue ne bie la ati ɔbɔle kpɔkɛ bie.\nkpɔkɛ ne a lɛ kɛ ɔbaha yeahile ɛnwɔnra kɛ ɔhɔwowo ɔ sa anwo naa ɔkara la ɛnee yeli ye elue ne yewie.\nɔwiele kpɔkɛ ɛhye bɔ la ɔvɛlɛle ɛnwɔnra kɛ ɔrɛla ɔmaa beli elue ne.\nɛnwɔnra denlanle aze ala pɛ la yɛɛ kɛdɛba hanle hilɛle ye kɛ ɔ sa anwo ɛyɛ ɛvinle ɛhye ati ɔhɔwowo ɔ sa anwo.\nɛnwɔnra dwazole ala pɛ yɛɛ kɛdɛba bɔle ɔbo kɛ ɔdi elue ne a naa ɔkara la ɛnee yeli elue ne foanko.\nɛnwɔnra nwunli ɛhye naa ɔkaha nwolɛ ɛdwɛkɛ la kɛdɛba zɛle ye kɛ ɛnee elue ne ɛlɛdwie ɛhye ati a yeli bie a.\nɛnwɔnra eza tenla aze la kɛdɛba hanle hilɛle ye kɛ ɔ sa anwo ɛyɛ ɛvinli bieko ɛhye ati ɔhɔwowo ye bieko.\nɛnwɔnra leanle ɔ sa anwo la ɛnee amgba yeyɛ ɛvinli ɛhye ati ɔziale ɔhɔle azule ne anloa kɛ ɔkawowo ye bieko.\nmekɛ ɛhye kɛmɔɔ ɔngulo kɛ ɔ sa anwo kɛyɛ evinli bieko la ati ɔluale ndile ne azo.\nmekɛ ɛhye ɛnee kɛdɛba ɛlɛdi elue ne. ɛnwɔnra rale la ɛnee kɛdɛba eli elue ne amuanla.\nɛhye yɛle ɛnwɔnra nyane kpole kpalɛ naa ɔyɛle ye adwenle kɛ ɔbayɛ kɛdɛba bie.\nɛhye ati ɔkɔ la ɔhanle ɔhilɛle kɛdɛba kɛ mekɛ biala mɔ ɔbanyia adenle la ɔrɛla ɔmaa beli aleɛ.\nmekɛ ekyii guale nu la kɛdɛba yɛle ye adwenle kɛ ɔkali aleɛ ne mɔɔ ɛnwɔnra hanle nwonlɛ ɛdwɛkɛ la.\nɛhye ati ɔhɔkpɔlale ɛnwɔnra. ɛnwɔnra nwunli kɛdɛba la ɔhanle ye ɔ ti anu kɛ ɔbadua kɛdɛba kakɛ wɔ mɔ ɔyɛle ye la anwo.\nkɛmɔ azule bo a ɛnwɔnra de la ati ɔhanle ɔhilɛle kɛdɛba kɛ ɔhendɛ naa ɔkaziezie aleɛ ne naa ɔwie a ɔbara naa bahɔli.\namgba ɔhɔle naa ɔwiele la ɔravɛlɛle kɛdɛba.\nɛnwɔnra vuandile ɔnwo dole azule ne anu naa ɔhɔle azule ne abo bieko.\nkɛdɛba yɛle kɛ ɔdaye noko ɔkɔ noko ɔyɛle biala la ɛnee ɔnrɛyɛ boɛ.\nɛhye kile kɛ ɔnyɛ ɛlomboɛ mɔ ɔkola ɔnoma a.\nɔyɛle mɔ ɔkɛyɛ boɛ noko ɛnee nzule lua bolɛ nwo.\nnzinli ɔvale adwenle.\namaa yeayɛ ɛlomboɛ la ɔhɔvale awolɛ ɔwulawulale ye ahodoku ne mɔ anu.\nɔyɛle ɛhye naa ɔvuandile ɔnwo la ɛnee ɔwɔ azule ne abo suludu.\nɛhye yɛle ɛnwɔnra azibɛnwo.\nkɛdɛba ehile ye kɛ ɔze nrɛlɛbɛ kpole kpalɛ.\nɛnwɔnra eza vale adwenle fofolɛ mɔ ɔdua zo a ɔbadua kɛdɛba kakɛ bie la.\nɔnwunli kɛ saa kɛdɛba ye ye tɛladeɛ ne mɔɔ yeva awolɛ yewulawula ye ahodoku ne mɔ anu la a ɔbatulu bieko.\nɛhye ati ɔzɛle kɛdɛba kɛ wɔ ye suazo bedi aleɛ a benwula tɛladeɛ ɛhye ati ɔye ye tɛladeɛ ne.\nkɛdɛba yele ye tɛladeɛ ne naa ɔnye zo katete ye la ɛnee ɔtulu azule ne anye.\nɔbiale ɔhɔle ɛvoleyɛ ne naa ɔnleanle azule ne abo lɔ la ɔnwunli kɛ ɛnwɔnra ɛlɛdi aleɛ ne.\nɛnwɔnra amgba ɛnwu kɛ yedua kɛdɛba kakɛ ne bie


Ngapezonli Yilaehya Ɛnwu Nyamenle Anwumabɔvolɛ Ɛlɔne | Ngakula Baebolo Ɛzukoalɛdeɛ\nGyihova Sogyama Mɔɔ Dede Senle Mgbɔnwɔ Zo\nƐnee Selea belemgbunli Bɛneheedade ta fa konle toa Yizilayɛma. Noko ngapezonli Yilaehya bɔle Yizilayɛ belemgbunli ne kɔkɔ mekɛ biala, yemɔti bɛ sa anga ye. Yemɔti Bɛneheedade yɛle ye adwenle kɛ ɔkye Yilaehya. Ɔdele kɛ Yilaehya wɔ suakpole Dotan azo, yemɔti ɔzoanle Selea sogyama kɛ bɛhɔhye ye.\nSeleama ne hɔdwule Dotan nɔɔzo. Mɔɔ Yilaehya sonvolɛ ne dwazole nwonlomɔ mangyee ne la, ɔnwunle kɛ sogyama ɛbɔ sua ne ɛyia. Ye ahonle dule na ɔbizale Yilaehya kɛ: ‘Yilaehya, duzu a yɛyɛ a?’ Yilaehya zele ye kɛ: ‘Sogyama mɔɔ nee yɛ lua la zonle tɛla bɛ.’ Ɛkɛ ne ala, Gyihova maanle Yilaehya sonvolɛ ne nwunle kɛ sogyama mɔɔ dede senle mgbɔnwɔ zo nee konle ehwili nu la ɛyi awoka mɔɔ wɔ ɛkɛ la amuala azo.\nMɔɔ Selea sogyama ne bɔle mɔdenle kɛ bɛkye Yilaehya la, ɔzɛlɛle kɛ: ‘Gyihova mesɛlɛ wɔ, maa bɛ nye ɛzi.’ Ɛkɛ ne ala, ɛnee bɛkola bɛnwu debie ɛdeɛ, noko bɛannwu ɛleka mɔɔ bɛlua a. Yilaehya zele sogyama ne kɛ: ‘Ayi mɔ, bɛminli. Bɛdoa me na me nee bɛ bahɔ ahenle mɔɔ bɛlɛkpondɛ ye la ɛkɛ.’ Na bɛ nee Yilaehya hɔle Samɛlea, ɛleka mɔɔ Yizilayɛ belemgbunli ne de la.\nAkee Seleama nwunle ɛleka mɔɔ bɛwɔ la. Yizilayɛ belemgbunli ne bizale Yilaehya kɛ: “Mengu bɛ ɔ?” Asoo Yilaehya nwunle kɛ ɔle nwolɛ adenle mɔɔ ɔbalua zo yeali menli ɛhye mɔɔ bɛngulo ye edwɛkɛ la nzenralɛ ɔ? Kyɛkyɛ. Yilaehya hanle kɛ: ‘Mmaku bɛ. Maa bɛ debie maa bɛli na gyakyi bɛ maa bɛhɔ.’ Yemɔti belemgbunli ne dole bɛ ɛkponle kpole bie na akee ɔmaanle bɛziale bɛhɔle bɛ sua zo.\n“Na anwodozo mɔɔ yɛlɛ wɔ ye nu la a le kɛ, debie biala mɔɔ yɛbiza ye wɔ ye ɛhulolɛdeɛ zo la, ɔtie yɛ.”—1 Dwɔn 5:14\nKpuya: Kɛzi Gyihova bɔle Yilaehya nee ye sonvolɛ ne anwo bane ɛ? Ɛsuzu kɛ Gyihova bahola abɔ ɛdawɔ noko ɛ nwo bane ɔ?\n2 Arelemgbunli 6:8-24\nYilaehya Nwunle Senle Ehwili—Na Ɛdawɔ Noko Ɛ?\nYilaehya nyianle diedi kpole nee anwodozo mɔɔ di munli wɔ Gyihova anu. Duzu a yɛbahola yɛazukoa yɛavi ye neazo ne anu a?\nFa nwa awie Fa nwa awie Gyihova Sogyama Mɔɔ Dede Senle Mgbɔnwɔ Zo\nlfb ɛzukoalɛdeɛ 52 m. 126-127